text:
Силәбелә «Башҡорт Рок-Party» үткәрелде
Көн элгәре Силәбелә йәш рок төркөмдәр ҡатнашлығында башҡорт дискотекаһы үткәрелде. «Башҡорт Рок-Party» исемле сараны Силәбенең «Байрам» продюсер үҙәге менән берлектә Силәбе өлкәһенең Башҡорт йәштәре иттифағы ойошторҙо.
— Был ағымдағы йылда үткәрелгән бишенсе кисә, — тип һөйләне Силәбе өлкәһенең Башҡорт йәштәре иттифағы рәйесе Тимур Сәфиуллин. – Йәштәрҙең һорауы буйынса әлеге кисәне рок форматта үткәрергә булдыҡ.
Тимур Сәфиуллин йәштәрҙе сираттағы «БашParty» менән ҡотланы һәм Силәбе өлкәһенең «Башҡорт ҡоролтайы» йәмәғәт ойошмаһы рәйесенә, Сыбаркүл ҡалаһы башҡорттары ҡоролтайы рәйесе Радик Моратовҡа, шулай уҡ барлыҡ ойоштороусыларға рәхмәтен белдерҙе.
Сарала ҡатнашыусылар өсөн был көндө Өфө ҡунаҡтары — «Ҡараташ», «Бүреләр» төркөмдәре һәм ZinDan сығыш яһаны. DJ Fatikh'a йәштәрҙе күңелле бейеү көйҙәренә бейетте. Шулай уҡ Силәбе өлкәһенән «Код 48» рок төркөмөнөң дебют сығышы булды.
Кисәлә ҡатнашыусылар төрлө конкурстарҙа көс һынашып, «Башҡорт ҡоролтайы» ойошмаһынан бүләктәр алды. Лотереяла ҡатнашып, Эльмира Яҡупова төп бүләк – гитара еңде.
«Бүреләр» төркөмө егеттәре иҫәпләүенсә, бындай кисәләр башҡорт йәштәрен бергә туплауға, уларҙа әхлаҡи-этик сифаттар тәрбиәләүгә булышлыҡ итә.
«Башҡорт Рок-Party» сараһын ойоштороусылар тамашасыларҙы төп «жюри» тип иҫәпләй, артабан ошо юҫыҡта эште дауам итер өсөн интернет селтәрендә уларҙың фекерҙәре тупланасаҡ. Тимур Сәфиуллин һүҙҙәренсә, киләһе бындай дискотека рэп-фестиваль форматында үткәреләсәк.
Материалды Силәбе өлкәһенең «Башҡорт ҡоролтайы» йәмәғәт ойошмаһы журналисы Динә Нафиҡова әҙерләне.


c: text/html

text:
Башҡортостан Дәүләт Йыйылышы — Ҡоролтайҙың пленар ултырышы 23 апрелгә тәғәйенләнде
ӨФӨ, 2015 йыл, 14 апрель. /«Башинформ» мәғлүмәт агентлығы, Ғәлиә Нәбиева/.
Башҡортостан Дәүләт Йыйылышы — Ҡоролтайҙың пленар ултырышы 23 апрелдә буласаҡ. Тейешле ҡарар шишәмбе, 14 апрелдә, республика Парламенты Президиумы ултырышында ҡабул ителде. Халыҡ һайланыусылары 50-гә яҡын мәсьәлә ҡараясаҡ.
Дәүләт Йыйылышы — Ҡоролтайҙың матбуғат хеҙмәтенән хәбәр итеүҙәренсә, парламентарийҙар Башҡортостан Контроль-иҫәп палатаһының 2014 йылға эш һөҙөмтәләре тураһында отчет, Кеше хоҡуҡтары буйынса вәкилдең 2014 йылға кеше һәм граждандың хоҡуҡтарын һәм азатлыҡтарын үтәү тураһында докладын тыңлаясаҡ. Хөкүмәт сәғәтендә депутаттар төбәктә ветерандарға социаль ярҙам сараларын ҡараясаҡ.
Туғыҙ закон проекты өсөнсө, йәғни аҙаҡҡы, уҡыуҙа тәҡдим ителәсәк. Улар араһында «Ерҙәрҙе мелиорациялау тураһында» Башҡортостан Республикаһы Законына үҙгәрештәр индереү тураһында», «Башҡортостан Республикаһында айырыуса һаҡланған тәбиғәт биләмәләре тураһында» Башҡортостан Республикаһы Законына үҙгәрештәр индереү тураһында» закон проекттары бар.
12 республика закондары проекты беренсе уҡыуҙа ҡараласаҡ. Улар «Янғын хәүефһеҙлеге тураһында», «Башҡортостан Республикаһында социаль йүнәлешле коммерцияға ҡарамаған ойошмаларға дәүләт ярҙамы тураһында», «Башҡортостан Республикаһында ғилми һәм ғилми-техник эшмәкәрлек тураһында»ғы закондарға үҙгәрештәр индереүҙе күҙ уңында тота.
Парламентарийҙар Дәүләт Йыйылышының Дәүләт Думаһына өс федераль закон проектын индереү буйынса закон сығарыу башланғыстарын, республика Прокурорының республика закондарының ҡайһы бер положениеларына ике протесын, Дәүләт Йыйылышының Дәүләт Думаһы рәйесенә федераль закон проектын ҡарауҙы тиҙләтеүҙе тәҡдим иткән мөрәжәғәтен, шулай уҡ 13 федераль закон проектын әҙерләйәсәк.

robotstxt: allowed

filter: keep


text:
Андыҙ
Андыҙ (урыҫ. Девясил высокий, лат. Inula helenium) — астралар ғаиләһендәге күп йыллыҡ үлән үҫемлек. Бейеклеге 1-1,25 м тирәһе, июнь-сентябрь айҙарында һары сәскә ата, емеше август-октябрҙә өлгөрә. Европа, Азия һәм Африкала таралған. Башҡортостандың күпселек райондарында йыш осраһа, Урал аръяғы райондарында һирәгәйә. Андыҙ дымлы туғайҙарҙа, йылға, күл ярҙарында, урман ситендә үҫә.
Киң япраҡлы урман буйҙарында, болондарҙа, йылға туғайҙарында үҫә. 20-150 см оҙонлоҡтағы ҡаты, ҡалын тамырлы күп йыллыҡ үҫемлек. Япраҡтары сиратлашҡан, ситтәре тешле. Сәскәләре һары төҫтә, күбеһенсә яңгыҙ йәки күп һанлы кәрзиндә, ҡалкан һамаҡ йәки һепертке һамаҡ сәскә төркөмөнә йыйылған. Емеше оҙонса, 4 ҡырлы, ҡоңғорт бүрексәле орлоҡса. Июль-август айында сәскә ата.
Емештәре август-сентябрьҙә өлгөрә. Орлоҡтан һәм вегетатив юл менән үрсей. Тамыры һәм тамырсаһында сапониндар, аҙ миҡдарҙа алкалоид матдәләре, инулин, эфир майы бар. Оҙон андыҙ халыҡ медицинаһында ашҡазан йәрәхәте, гастрит, үпкә туберкулёзы ваҡытында ҡулланыла. Декоратив; баллы үҫемлек.
Әҙәбиәт[үҙгәртергә | вики-тексты үҙгәртергә]
- Губанов И. А., Киселёва К. В., Новиков В. С., Тихомиров В. Н. 895. Althaea officinalis L. — Алтей лекарственный // Иллюстрированный определитель растений Средней России. В 3-х томах — М.: Т-во науч. изд. КМК, Ин-т технолог. иссл, 2003. — Т. 2. Покрытосеменные (двудольные: раздельнолепестные). — С. 550. — ISBN 9-87317-128-9
- Ғүмәров В. З. Тыуған яҡтың шифалы үҫәмлектәре. —Өфө: Башҡортостан китап нәшриәте, 1996. −160 б. ISBN 5-295-01499-1


text:
Башҡортостан профсоюздары «Профсоюз авангарды» лауреаттары исемлегендә
Башҡортостан Республикаһы Профсоюздар федерацияһы һәм агросәнәғәт комплексы хеҙмәткәрҙәре профсоюзының Башҡортостан рескомы «Профсоюз авангарды» премияһы лауреаттары булды, уны тапшырыу «Солидарность» үҙәк профсоюз гәзитенең 20 йыллығын байрам итеү сиктәрендә үткәрелде.
БР Профсоюздар федерацияһы матбуғат үҙәгенән хәбәр итеүҙәренсә, награда «Рәсәй Федерацияһы агросәнәғәт комплексы хеҙмәткәрҙәре профсоюзы» дөйөм Рәсәй йәмәғәт берләшмәһенең Башҡортостан республика ойошмаһын нығытыу» программаһы өсөн тапшырылды. Был программаны әҙерләү өс айҙан ашыу ваҡытты алды. Шул уҡ ваҡытта тармаҡ предприятиеларындағы хәлгә, республика райондарындағы социаль-иҡтисади хәлгә мониторинг үткәрелде.


text:
Суд приставтарының ышаныс телефоны тәүләк әйләнәһенә эшләй
Рәсәй федераль суд приставтары хеҙмәтенең Башҡортостан Республикаһы буйынса идаралығында өс йыл инде ышаныс телефоны эшләп килә. Һәр граждан (347) 273-59-82 номеры буйынса шылтырата ала.
Бөтә белдереүҙәр иҫәпкә алынып, махсус журналда теркәлә бара. Был суд приставтары хеҙмәте эшмәкәрлегенә бәйле граждандарҙың мөрәжәғәттәрен һәм ғаризаларын ваҡытында һәм ентекле ҡарарға ярҙам итә. Шуны әйтергә кәрәк, Федераль суд приставтары хеҙмәтенең БР буйынса идаралығының ышаныс телефоны белешмәләр өсөн телефон түгел. Ул коррупция күренештәрен асыҡлау ҡоралдарының береһе булып тора.
Федераль суд приставтары хеҙмәтенең БР буйынса идаралығының ышаныс телефоны — ул граждандар һәм ойошмаларҙың территориаль органдың вазифалы кешеләре боҙған хоҡуҡтарын һәм законлы мәнфәғәттәрен яҡлау буйынса эште камиллаштырыу маҡсатында, вазифалы хеҙмәткәрҙәр юл ҡуйған коррупция һәм башҡа хоҡуҡ тәртибен боҙоуҙарҙы асыҡлау өсөн булдырылған граждандар һәм ойошмалар менән бәйләнеш каналы.
Телефон тәүлек әйләнәһенә эшләй, мөрәжәғәт конфиденциаллеге гарантиялана, тип хәбәр итә ведомствоның матбуғат хеҙмәте.


text:
ШОС һәм БРИКС саммиттары алдынан Башҡортостанда «Берҙәмлек» халыҡ-ара милли мәҙәниәт фестивале үтә
ӨФӨ, 2015 йыл, 8 май. /«Башинформ» мәғлүмәт агентлығы, Ләйлә Аралбаева/.
3 июндән 9-на тиклем Башҡортостанда «Берҙәмлек» халыҡ-ара милли мәҙәниәт фестивале үтә.
Быйыл фестиваль ШОС саммиты һәм БРИКС-ҡа ингән дәүләт һәм хөкүмәт башлыҡтары осрашыуының саралар планына индерелгән. Байрам — 2015 йылда Рәсәйҙә ойошторолған алты халыҡ-ара фестивалдәрҙең береһе. Һуңғы ваҡытта ул «Рәсәй мәҙәниәте» федераль маҡсатлы программаһы сиктәрендә уҙғарыла.
Фестивалдә Һиндостандан, Бразилиянан, Ҡытайҙан, Көньяҡ Африка Республикаһынан, шулай уҡ Ҡырғыҙстандан, Үзбәкстандан, Ҡаҙағстандан һәм Тажикстандан 200 кеше ҡатнаша. Башҡортостан исеменән фестиваль уҙасаҡ ҡала һәм райондарҙың ижади коллективтары сығыш яһай. Сағыу концерт программаһынан тыш, биҙәү-ҡулланма сәнғәте йәрминкәһе һәм күргәҙмәһе ойошторола. Унда халыҡ оҫталарының, шул иҫәптән яҡын сит илдәрҙән килгәндәрҙең эштәре тәҡдим ителә.
«Берҙәмлек» фестиваленең программаһы бик бай. 4 июндә фестивалде тантаналы асыу була, 5-дә ҡатнашыусылар Октябрьскийҙағы республика Ҡурай байрамын тамаша ҡыласаҡ. 6-7 июндә Дәүләкән һәм Туймазы райондарында һабантуй уҙа. Сара 8 июндә гала-концерт менән тамамлана.
Фестивалде ойоштороусылар — Рәсәйҙең Мәҙәниәт министрлығы, Рәсәй дәүләт халыҡ ижады йорто, Башҡортостандың Мәҙәниәт министрлығы, Республика халыҡ ижады үҙәге, Октябрьский, шулай уҡ Дәүләкән, Бәләбәй һәм Туймазы райондары хакимиәттәре. Ике тиҫтә йылдан ашыу ваҡытта фестиваль Башҡортостандың визит карточкаһына әүерелгән. Ошо йылдар эсендә унда 50-нән ашыу ил вәкилдәре, 300-гә яҡын делегация ҡатнашҡан.


text:
Республикала йәштәргә патриотик тәрбиә биреү буйынса программа әҙерләнәсәк
Шишәмбе, 12 мартта, Башҡортостан Хөкүмәте ҡармағындағы Йәштәр сәйәсәте буйынса ведомство-ара комиссияһының сираттағы ултырышында йәштәр сәйәсәте мәсьәләләре тикшерелде.
Вице-премьер Марат Мәһәҙиев йәштәрҙе патриотик рухта тәрбиәләү мәсьәләләренә айырыуса иғтибар бүлде, тип хәбәр иттеләр БР Хөкүмәтенең матбуғат хеҙмәтенән. Үҫмерҙәр һәм йәштәр араһында патриотизм формалаштырыу өлкәһендә власть органдарының үҙ-ара килешеп эш итеүен камиллаштырыу буйынса тәҡдимдәр индерелде. Республиканың йәштәр сәйәсәте һәм спорт министры Андрей Иванюта хәбәр итеүенсә, Башҡортостанда граждандарҙы патриотик рухта тәрбиәләү буйынса маҡсатлы программа әҙерләү һәм ҡабул итеү планлаштырыла.
Ултырышта шулай уҡ йәштәрҙең финанс белемен арттырыу һәм уларҙы эшҡыуарлыҡ эшмәкәрлеге серҙәренә төшөндөрөү буйынса семинарҙар һәм курстар үткәреү тәжрибәһен йәйелдереү, ауылдарҙа йәштәр менән эшләү буйынса белгестәр әҙерләү өсөн йәйге мәктәптәр ойоштороу һәм үткәреү тураһында ҡарарҙар ҡабул ителде.


text:
Өфөлә офтальмология буйынса 79-сы тюбинген курстары ойошторола
25-26 июндә Өфөлә БР Фәндәр академияһының Өфө күҙ ауырыуҙары ғилми-тикшеренеү институты базаһында офтальмология буйынса 79-сы тюбинген курстары үтәсәк.
Ике көн буйына Рәсәйҙән, Германиянан, Великобританиянан һәм Япониянан врачтар күҙҙең селтәрле ҡабығы ҡубыуын дауалау мәсьәләләрен тикшерәсәк. Курстарҙы алыштырғыһыҙ ойоштороусы, немец профессоры Ингрид Крессиг тәүге тапҡыр бындай халыҡ-ара форумды бынан 21 йыл элек Германияның биш классик университет ҡалаһына ингән Тюбингенда үткәргән. Шул ваҡыттан алып тюбинген курстары йылына 4-8 тапҡыр бөтә донъя буйлап үткәрелә һәм офтальмологтар араһында ҙурыраҡ популярлыҡ яулай бара. Өфө ике йыл элек 61-се курстарҙы ҡабул иткәйне инде.
Өфө күҙ ауырыуҙары ғилми-тикшеренеү институты директоры Мөхәррәм Бикбов Ингрид Крессиг менән бергә курстар модераторы буласаҡ.
Офтальмохирургтар Өфө күҙ ауырыуҙары ғилми-тикшеренеү институтының видеоаппаратура менән йыһазландырылған операция бүлмәләрендә эшләйәсәк һәм коллегалары менән иң һуңғы методикалар буйынса операциялар үткәреү тәжрибәһе менән уртаҡлашасаҡ.


text:
Бүздәк районында теплица комплексының икенсе сиратын сафҡа индереү 2017 йылға билдәләнгәнФото: Башҡортостан Башлығының матбуғат хеҙмәте
Бүздәк районында теплица комплексының икенсе сиратын сафҡа индереү 2017 йылға билдәләнгән
Бүздәк районында теплица комплексының икенсе сиратын сафҡа индереү 2017 йылға билдәләнгәнФото: Башҡортостан Башлығының матбуғат хеҙмәте
ӨФӨ, 2015 йыл, 25 май. /«Башинформ» мәғлүмәт агентлығы, Илья Спиридонов/.
Башҡортостан Башлығы Рөстәм Хәмитов Бүздәк районына эш сәфәре барышында фермер Фәвил Хәбибрахмановтың «Бүздәк» теплица комплексында булды. 2017 йылда икенсе сираты сафҡа индерелгәс, хужалыҡтың етештереү майҙандары 12 гектарға тиклем еткереләсәк, йылына туғыҙ мең тонна йәшелсә үҫтереләсәк. Шуның менән бергә 200-гә яҡын өҫтәмә эш урындары булдырыласаҡ.
Бөгөнгө көндә ике этапта дөйөм майҙаны 3 гектар булған теплица комплексы төҙөлгән. Инвестициялар күләме 517 миллион һум тәшкил иткән. Районда 50 яңы эш урыны барлыҡҡа килгән. Хеҙмәт хаҡы айына 15 меңдән дә кәм түгел.
Проект ғәмәлгә ашырыла башлағандан алып 2 590 тонна ҡыяр, 111 мең һабаҡ йәшел тәмләткестәр (петрушка, укроп, базилик), 175 мең һабаҡ салат үҫтерелгән һәм һатылған. Комплекстың продукцияһына «Башҡортостан аҙыҡ-түлеге» билдәһе бирелгән. Быйыл 3 гектарҙан ҡыярҙың тулайым йыйымы 2 900 тонна тәшкил итәсәк.


text:
Башҡортостанда ауыл хужалығы продукцияһын һатыу күләме арта
Республиканың ауыл хужалығы предприятиелары малсылары һәм крәҫтиән (фермер) хужалыҡтары быйылғы 11 айҙа уҙған йыл кимәленә ҡарата мал һәм ҡош-ҡортто һуғымға һатыу күләмен — 4,1 процентҡа, һөт һатыу күләмен – 1,1 процентҡа, йомортҡа һатыуҙы 1,7 процентҡа арттырҙы. Мал аҙығы һатып алыу, әҙерләү, ситтән ҡайтарыу өсөн субсидиялар, шулай уҡ малға лизинг ҡоролоҡтан зыян күргән ауыл халҡы өсөн етди ярҙам булды.
БР Ауыл хужалығы министрлығының матбуғат хеҙмәтенән хәбәр итеүҙәренсә, йыл башынан алып республиканың 10 районында бер һыйырҙан һауым 4 мең килограмдан ашҡан. 20 районда йәш һыйыр малының тәүлегенә уртаса артымы 500-598 грамм тәшкил иткән.
Хәҙер республика малсыларына малды дөрөҫ ҡышлатыу мөһим. Малсылыҡ объекттарын төҙөү, реконструкциялау һәм модернизациялау буйынса инвестиция проекттарын, «2009-2012 йылдарға ит һәм һөт малсылығын үҫтереү», «2009-2012 йылдарға Башҡортостан Республикаһында шәхси ярҙамсы хужалыҡтарҙы үҫтереү», «2009-2011 йылдарға крәҫтиән (фермер) хужалыҡтары нигеҙендә ғаилә һөт фермаларын үҫтереү» республика программаларын тормошҡа ашырыу ҙа — өҫтөнлөклө бурыстар иҫәбендә.


text:
Өфөлә Russian Startup Tour-2014 Рәсәй үҫеш институттарының роуд-шоуы үтәФото: Олег Яровиков
Өфөлә Russian Startup Tour-2014 Рәсәй үҫеш институттарының роуд-шоуы үтә
Өфөлә Russian Startup Tour-2014 Рәсәй үҫеш институттарының роуд-шоуы үтәФото: Олег Яровиков
Russian Startup Tour-2014 Рәсәй үҫеш институттарының роуд-шоуы республиканың баш ҡалаһында Өфө дәүләт авиация техник университеты нигеҙендә үтә.
Өфө проектта ҡалалар-ҡатнашыусылар исемлегендә алтынсы ҡала булды. Russian Startup Tour-2014 20 ғинуарҙан алып 27 апрелгә тиклем 27 ҡалала үтәсәк, сараларҙа һәм оҫталыҡ-кластарында һигеҙ меңдән ашыу кеше ҡатнаша.
Ойоштороусылар юғары технологик баҙарҙа талап ителгән перспективалы инновацион алымдар табырға, шулай уҡ йәш тикшеренеүселәргә проекттарҙы ғәмәлгә ашырыуҙа нәтижәле стратегиялар формалаштырыуҙа ярҙам итергә, стартап-команда ҡорорға ышана.
Һәр ҡала өсөн үҙенсәлекле программа эшләнгән. Программала төбәк инновацион проекттары презентацияһына айырыусы иғтибар бүленә, эксперттар төркөмө составына төбәк венчур фондтары һәм Рәсәйҙең юғары технологик компаниялары вәкилдәре инә.
Роуд-шоуҙа ҡатнашыусыларҙы Өфөлә Башҡортостан Президенты Рөстәм Хәмитов тәбрикләне.
— Бизнес һәм фәндең, яңы программаларҙың үҙ-ара килешеп эш итеүенең ҡыҙыҡлы этабы бара, — тип билдәләне Рөстәм Хәмитов. — Элек идеянан алып уны ғәмәлгә ашырыуға тиклемге баҫҡысты үтеүе ауыр ине. Етештереүсе перспективалы уйлап табыуҙы индерергә тейеш ине, заманса предприятиеларҙың ундай бурысы юҡ. Russian Startup Tour-2014 ғилми һәм инновацион эшмәкәрлекте ысын производство менән бер үк ваҡытта алып барырға аҙым буласаҡ. Әлеге ваҡытта Рәсәйҙә сәнәғәт производствоһы әкренәйҙе, күпселек осраҡта ул инновацион уйлап табыуҙы индермәй иҫкергән технологиялар менән ҡулланыу арҡаһында. Өфө Russian Startup Tour-2014 үтәсәк ҡалалар исемлегенә инеүе ҡыуаныслы. Сессияларҙа авиация университеты ғына түгел, ә медицина һәм педагогия уҡыу йорттары студенттары ҡатнашасаҡ. Инновацияларҙың киң фронтта барыуы мөһим. Әүҙемлек үҫеш нөктәләрендә генә билдәләнергә тейеш түгел, Хөкүмәт ошондай төрлө өлкәләргә ярҙам итәсәк, инновацион эшмәкәрлеккә булышлыҡ итер өсөн ресурстар йүнәлтәсәк, — тип һыҙыҡ өҫтөнә алды төбәк башлығы.
— Үткән йылда беҙ 60 ҡалала булдыҡ, — тип билдәләне стартаптар буйынса «Сколково» фонды президентының советнигы Пекка Вильякайнен. — Рәсәйҙә үҙ бизнесыңды башлап булмай, тип иҫәпләгән күп кешеләрҙе осраттыҡ, был иҫәпкә рәсәйлеләр скептик ҡарашлы. Эшләргә мөмкин булыуҙы күрһәтер өсөн мин бөгөн бында.
Russian Startup Tour-2014 роуд-шоуы тураһында тулыраҡ «Ижтимағи электрон гәзите» материалында уҡырға була.


text:
Республика диспетчер идаралығында – яңы ҡоролма
Башҡортостан республика диспетчер идаралығында «РЭКО-ВЕК» селектор элемтәһе ҡорамалы файҙаланыуға индерелде. Ул инвестицион система операторы программаһы буйынса һатып алынды.
Селектор элемтәһе ҡорамалы мәғлүмәт менән оператив алмашыу нигеҙендә идаралыҡ ҡарарҙары ҡабул итеүҙе оптималләштереү маҡсатында «СО ЕЭС» асыҡ акционерҙар йәмғиәте, оператив диспетчер идаралығы, республика диспетчер идаралығы етәкселектәре тарафынан ойошторолған селектор кәңәшмәләре үткәреү өсөн тәғәйенләнгән. 2009 йыл аҙағында Башҡортостан Республикаһы Хөкүмәте ҡарамағындағы Электр менән тәьмин итеү именлеген тәьмин итеү буйынса штаб йөкләмәһен үтәү өсөн Башҡортостан Республикаһы биләмәһендәге электр энергетикаһы субъекттары һәм эре ҡулланыусылар менән селектор кәңәшмәләре үткәреү планлаштырыла.


text:
Фото:
«Тамыр» балалар-үҫмерҙәр телеканалының яҙғы концерты Бөйөк Еңеүҙең 70 йыллығына арналды
Фото:
ӨФӨ, 2015 йыл, 17 апрель. /«Башинформ» мәғлүмәт агентлығы, Эльмира Сабирова/.
«Башҡортостан» дәүләт концерт залында «Тамыр» балалар-үҫмерҙәр телеканалы «Оло Еңеү — кескәй йөрәктәрҙә» тип исемләнгән байрам ойошторҙо. Быйылғы концертта 200-ҙән ашыу бала ҡатнашты. Сәхнәнән һуғыш йылдары, шулай уҡ хәҙерге заман һәм халыҡ йырҙары яңғыраны.
— Ошо йырҙарҙы ишеткәс, күңелгә шундай рәхәт. Беҙ бит балаларҙың шат тауышы тынмаһын өсөн көрәштек, — ти һуғыш ветераны полковник Жәүит Ғүмәр улы Кузеев.
Ул 21 йәшендә взвод командиры итеп тәғәйенләнгән һәм Бөйөк Ватан һуғышы ауырлыҡтарын лайыҡлы үтеп сыҡҡан.
Концерттың ҡуйыусы режиссеры — Ләйсән Солтанғолова. Йәш алып барыусылар һалдат хаттары, Бөйөк Ватан һуғышы батырҙары, Башҡортостандың Бөйөк Еңеүгә индергән өлөшө хаҡында бәйән итте. Тәнәфестә кескәй тамашасыларҙы күңелле уйындар, конкурстар һәм Стәрлетамаҡ икмәк комбинаты әҙерләгән тәм-томдар көтә ине.
— Балаларыбыҙ Бөйөк Еңеү хаҡында белһә һәм уның хаҡында һөйләһә генә, ул онотолмаясаҡ, — тип ышана «Тамыр» телеканалы директоры Гөлназ Ҡолһарина.
Телевизор ҡараусылар концертты 9 майҙа ҡарай ала.


text:
Ҡоҙғон
Ҡоҙғон (урыҫ. Ворон, (лат. Corvus corax) — ялтыр ҡара йөнлө ҙур йыртҡыс ҡош.
Ҡарғанан байтаҡҡа ҙур. Яңғыҙ ҙа, парлашып та йөрөйҙәр. Ҙур күкһел ҡара төҫтәге ҡош. Эйәгендә ҡаты ҡылдарҙан «һаҡал» бар. Осҡанда оҙон ҡойроғо, киң ҡанаттары күҙгә ташлана. Ҡара ҡарғанан байтаҡ ҙур булыуы һәм «һаҡал»дары менән айырыла.
Тауышы көслө: «ҡроҡ-ҡроҡ» йәки тоноҡ «ҡро-ҡро».
Бейек ағаслы ҡуйы урмандарҙа, ағаслы ҡая таштарҙа йәшәй. Үләкһә, ваҡ йәнлектәр һәм ҡоштар менән туҡлана. Ултыраҡ ҡош. Киң генә таралған. Ояһы ағас башында йәки ҡая таш һикәлтәләрендә була. Көрән таптар менән сыбарланған 5 — 6 бөртөк күкһел йәшел төҫтәге йомортҡа һала. Тәбиғәт санитары булараҡ файҙалы.
Ҡоҙғондар ситлектә 70 йыл тирәһе йәшәй, иректә таға ла оҙағыраҡ.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Птицы Советского Союза / Под ред. Г. П. Дементьева и Н. А. Гладкова. Том 5. — М.: Советская наука, 1954.
Иҫкәрмәләр[үҙгәртергә | вики-тексты үҙгәртергә]
{{|en}} {{|hu}} {{|sv}}


text:
Башҡортостан предприятиелары «Ҡырым — Рәсәйҙең көньяғы 2015» күргәҙмә-форумына саҡырыла
ӨФӨ, 2015 йыл, 23 март. /«Башинформ» мәғлүмәт агентлығы, Эльвира Латипова/.
26-31 майҙа Севастополдә «Ҡырым — Рәсәйҙең көньяғы 2015» аҙыҡ-түлек һәм аҙыҡ-түлек булмаған тауарҙарҙың күргәҙмә-форумы үтә. Башҡортостандың Сәнәғәт һәм инновация сәйәсәте министрлығы республика предприятиеларын унда ҡатнашырға саҡыра.
Күргәҙмәлә Төркиә, Иран, Ҡытай, Һиндостан, Белоруссия, Ҡаҙағстан, Әрмәнстандың һәм Рәсәйгә ҡаршы санкциялар индереүҙән баш тартҡан башҡа илдәрҙең компаниялары ла буласаҡ.
Проекттың рәсми сайтында хәбәр итеүҙәренсә, күргәҙмә ике этапта уҙа: 26-27 майҙа — аҙыҡ-түлек булмаған, 30-31 майҙа аҙыҡ-түлек тауарҙары экспозицияһы ойошторола.


text:
«Биатлон»да саңғы буйынса Рәсәй федераль именлек хеҙмәте чемпионаты старт алды
Өфөлә «Биатлон» спорт – һауыҡтырыу комплексында саңғы буйынса Рәсәй Федерацияһы Федераль именлек хеҙмәте чемпионаты старт алды.
«Башинформ» агентлығына Рәсәй федераль именлек хеҙмәтенең Башҡортостан Республикаһы буйынса идаралығы матбуғат хеҙмәтенән хәбәр итеүҙәренсә, ярыштарҙа Үҙәк, Көньяҡ, Төньяҡ – Көнбайыш, Волга буйы, Урал, Себер һәм Алыҫ Көнсығыш федераль округтарынан әлеге ваҡытта хеҙмәт итеүсе хеҙмәткәрҙәрҙән тупланған йыйылма командалар ҡатнаша.
Ярыштың беренсе көнөн ҡатын-ҡыҙҙар – 3, ир-егеттәр 5 километрға йүгереү менән асты. Беренсе урынды Үҙәк федераль округы командаһы яуланы. Алыҫ Көнсығыш федераль округы йыйылма командаһы икенсе урынға лайыҡ булды, ә өсөнсө урында — Төньяҡ – Көнбайыш федераль округы спортсылары.
Өсөнсө мартта оҙонораҡ дистанциялар ҡаралған — ҡыҙҙарға 5 километр, көслө заттарға 10 километр. Ә 4х5 километрлыҡ эстафета чемпионаттың һуңғы көнөнә билдәләнгән, унан һуң ҡатнашыусыларҙы ярышты ябыу тантанаһы һәм иң яҡшы саңғысыларҙы бүләкләү тантанаһы көтә.


text:
8 сентябрҙә һалым һалыу мәсьәләләре буйынса граждандар ҡабул ителә
8 сентябрҙә РФ Президентының Башҡортостан Республикаһындағы йәмәғәт ҡабул итеү бүлмәһендә һалым һалыу мәсьәләләре буйынса граждандар ҡабул итеү ойошторола.
Мөрәжәғәт итеүселәрҙе Федераль һалым хеҙмәтенең БР буйынса идаралығының һалым түләүселәр һәм киң мәғлүмәт саралары менән эшләү бүлеге начальнигы Сергей Шурыгин ҡабул итәсәк.
Башлана — 14 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91


text:
Фото:
Ғәли Сәйетбатталов вафат булды
Фото:
Башҡортостан фәне, мәҙәниәте һәм юғары мәктәбе ауыр юғалтыу кисерҙе. Ауыр һәм оҙаҡ ауырығандан һуң 82-се йәшендә күренекле телсе, Башҡорт дәүләт университетының башҡорт һәм дөйөм тел ғилеме кафедраһы профессоры, филология фәндәре докторы, Башҡортостан Республикаһы Фәндәр академияһы ағза-корреспонденты, БР-ҙың атҡаҙанған фән эшмәкәре, Рәсәй Федерацияһының маҡтаулы юғары профессиональ белем биреү хеҙмәткәре Ғәли Ғәли улы Сәйетбатталов вафат булды.
Ғәли Сәйетбатталов 1928 йылдың 17 декабрендә Күгәрсен районы Сәйетҡол ауылында тыуған. 1950 йылда К.А. Тимирязев исемендәге Башҡорт дәүләт педагогия институтын (1957 йылдан алып – БДУ) тамамлай, һуңынан уның бар ғилми-педагогик эшмәкәрлеге тап ошо уҡыу йортона өҙлөкһөҙ бәйле була. Бында 1957-1974 йылдарҙа кандидатлыҡ эшен, артабан докторлыҡ диссертацияһын яҡлағандан һуң уҡытыусы, башҡорт һәм дөйөм тел ғилеме кафедраһы доценты булып эшләй, 1974 — 1977 йылдарҙа – кафедра мөдире, 1977 йылдан һуңғы көндәренә тиклем — был кафедраның профессоры.
Ғәли Сәйетбатталов юғары абруйлы ғалим ине. 250-нән ашыу ғилми статья, тиҫтәләгән монографиялар һәм мәктәп, педагогия училищелары һәм юғары уҡыу йорттары өсөн әсбаптар авторы, ул хәҙерге башҡорт теленең синтаксисы, пунктуация һәм стилистикаһы проблемаларын фәнни өйрәнеүгә ҙур өлөш индерҙе. Ғәли Сәйетбатталовтың ғилми эшмәкәрлеге һуңғы йылдарҙа айырыуса емешле булды. Зәйнәб Биишева исемендәге Башҡортостан “Китап” нәшриәтендә уның ике томда “Башҡорт теле. Синтаксис” һәм өс томда “Башҡорт теле. Синтаксис” хеҙмәттәре нәшер ителде.
Тел ғилеменең теоретик проблемаларын өйрәнеү менән бер рәттән Ғәли Ғәли улы башҡорт әҙәбиәте классиктары теле һәм стиле проблемалары һәм башҡорт әҙәби теле үҫеше үҙенсәлектәре менән шөғөлләнде. Уның хеҙмәттәре билдәле башҡорт яҙыусылары әҫәрҙәренең тел һәм стиль үҙенсәлектәре проблемаһына арналды.
Ғилми-педагогик эшмәкәрлек менән бер рәттән ғалим юғары квалификациялы белгестәр әҙерләү өҫтөндә лә әүҙем эшләне. Ул факультетта докторлыҡ диссертациялары яҡлау буйынса диссертация советында ағза булып торҙо, докторлыҡ һәм кандидатлыҡ диссертацияларын яҡлағанда оппонент булараҡ сығыш яһаны, башҡорт филологияһы һәм журналистика факультеты студенттарының диплом эштәре менән етәкселек итте. Хеҙмәттәштәре хәтерендә Ғәли Сәйетбатталов үҙ эшенә тоғро ғалим, тормош һөйөүсән, шат күңелле кеше булып ҡаласаҡ.
Ғәли Сәйетбатталовтың күп йыллыҡ ғилми һәм педагогик эшмәкәрлеге киң танылыу алды. Башҡорт тел ғилеме үҫешенә ҙур өлөш индергәне өсөн ул «Хеҙмәттәге уңыштар өсөн» һәм «Хеҙмәт ветераны» миҙалдары менән наградланған.
Һоҡланғыс кеше, талантлы ғалим, педагог Ғәли Ғәли улы Сәйетбатталов хаҡында яҡты хәтер беҙҙең йөрәктәрҙә мәңге һаҡланасаҡ.
Некрологҡа Башҡортостан Президенты Рөстәм Хәмитов, республиканың Дәүләт Йыйылышы – Ҡоролтай рәйесе Константин Толкачев һәм башҡа рәсми кешеләр һәм йәмәғәт эшмәкәрҙәре ҡул ҡуйған.


text:
Фото:
«Тамыр» балалар телеканалының фильмы - «Евразия тауышы» бөтә Рәсәй фестивале призеры
Фото:
«Тамыр» балалар телеканалы төшөргән «Ҡолонҡай» фильмы Хакасияла уҙған «Евразия тауышы» милли тапшырыуҙарҙың Бөтә Рәсәй фестивалендә еңеүсе булды. Башҡортостан телевидениеһы хеҙмәткәрҙәренең эшен билдәле Рәсәй журналистары ингән жюри юғары баһаланы.
Бөтә илдән журналистар, операторҙар, режиссерҙар ҡатнашып ҡалырға ғына түгел, ә тәжрибә һәм ижади идеялар менән уртаҡлашырға йыйылған. Конкурсҡа 17 номинацияла 200-ҙән ашыу теле һәм радио эш ебәрелгән.
«Ҡолонҡай» фильмы бер юлы ике номинацияла – «Балалар һәм үҫмерҙәр өсөн иң яҡшы программа»ла һәм «Иң яҡшы оператор эше»ндә танылды.
Телевизор ҡараусылар фильмды 1 сентябрҙә Башҡортостан юлдаш телевидениеһында 20 сәғәт 15 минутта ҡарай ала.


text:
Фото:
Өфө моторҙар эшләү берекмәһе «Армия-2015» форумында Су-35С өсөн двигатель тәҡдим итте
Фото:
ӨФӨ, 2015 йыл, 23 июнь. /«Башинформ» мәғлүмәт агентлығы, Розалиә Вәлиева/.
«Өфө моторҙар эшләү берекмәһе» асыҡ акционерҙар йәмғиәте Мәскәү өлкәһе Кубинка ҡалаһының «Патриот» конгресс-күргәҙмә үҙәгендә үткән «Армия-2015» Беренсе Халыҡ-ара хәрби-техник форумында үҙенең продукцияһын тәҡдим итте. Был хаҡта предприятиеның матбуғат хеҙмәте хәбәр итә.
Берекмә Берләштерелгән двигателдәр эшләү корпорацияһы составында Су-35С истребителе өсөн АЛ-41Ф-1 двигателенең макетын күрһәтте.
Берләштерелгән двигателдәр эшләү корпорацияһы шулай уҡ ВК-2500 вертолет двигателен тәҡдим итте, уны эшләүҙә Өфө моторҙар эшләү берекмәһе ҡатнаша. Корпорацияның стенды «Патриот» үҙәгендәге экспозицияла лайыҡлы урын биләне. Унда ҡуйылған изделиеларҙың макеты двигателдәрҙе тышҡы яҡтан ғына түгел, уның эске ҡоролмаларын да баһаларға мөмкинлек бирҙе. Экспозицияла ҡатнашҡаны өсөн «Өфө моторҙар эшләү берекмәһе» асыҡ акционерҙар йәмғиәте Рәсәй Оборона министрлығының дипломы менән бүләкләнде.
«Армия-2015» форумы ҡунаҡтары Кубинка аэродромында пилотаж төркөмдәренең күрһәтмә сығыштарын күҙәтә алды, унда билдәле МиГ-29 «Стриж» һәм Су-27 «Русские витязи» самолеттары осош яһаны (Өфө моторҙар эшләү берекмәһе ошо истребителдәр өсөн АЛ-31Ф двигателдәрен етештерә). Бынан тыш, тамашасылар алдында Өфө двигателдәре ҡуйылған Су-30, Су-35С самолеттары осош яһаны, Фронт авиацияһының перспективалы авиация комплексы ла күрһәтелде.


text:
Башҡортостан Берҙәм тауыш биреү көнөнә тулыһынса әҙер
Башҡортостан Берҙәм тауыш биреү көнөнә тулыһынса әҙер.
Был турала Үҙәк һайлау комиссияһы киң мәғлүмәт саралары хәбәрселәре менән осрашыуҙа белдерҙе. Республиканың Үҙәк һайлау комиссияһы берҙәм тауыш биреү көнөн киң мәғлүмәт сараларында яҡтыртыу өсөн 350 таныҡлыҡ биргән. 18 сентябрь йәмәғәт матбуғат үҙәге лә эшләйәсәк. Хәбәрселәр өсөн сәғәт һайын брифингтар ойоштороласаҡ. Һайлауҙа күпме кеше тауыш биреүе тураһында иң һуңғы мәғлүмәттәрҙе Үҙәк һайлау комиссияһы вәкилдәре видеоконференция режимында хәбәр итеп торасаҡ.


text:
Фото:
Стәрлебаш районында яҙғы баҫыу эштәренә әҙерлек барышы тикшерелде
Фото:
Бөгөн Стәрлебаш районы үҙәге — Стәрлебаш ауылында Башҡортостандың Урал алды зонаһында яҙғы баҫыу эштәренә әҙерлеккә арналған агрономик кәңәшмә үтә.
Кәңәшмәлә яҙғы сәсеүгә әҙерлек барышы һәм уны ойошҡан рәүештә үткәреү буйынса бурыстар тикшерелә. Техниканың әҙерлеге, хужалыҡтарҙы яғыулыҡ-майлау материалдары, үҫемлектәрҙе һаҡлау саралары һәм минераль ашламалар менән тәьмин итеү, ауыл хужалығы культураларының яңы сорттары тураһында һөйләшеү алып барыла.
Һөйләшеүҙә БР Ауыл хужалығы министрлығы вәкилдәре, ведомстволағы ойошмалар, ауыл хужалығы предприятиелары етәкселәре һәм белгестәре, район ауыл хужалығы идаралыҡтары начальниктары, баш агрономдары һәм инженерҙары, мәғлүмәт-консультация үҙәктәре директорҙары һәм башҡалар ҡатнаша.
БР Ауыл хужалығы министрлығы матбуғат хеҙмәтенән хәбәр итеүҙәренсә, яҡын арала Борай һәм Әбйәлил райондарында ошондай уҡ агрономик кәңәшмәләр үтәсәк.


text:
Ҡырғыҙстанда Башҡортостан мәҙәниәте һәм фәне көндәрен асыу тантанаһы үтте Фото: Андрей Старостин
Ҡырғыҙстанда Башҡортостан мәҙәниәте һәм фәне көндәрен асыу тантанаһы үтте
Ҡырғыҙстанда Башҡортостан мәҙәниәте һәм фәне көндәрен асыу тантанаһы үтте Фото: Андрей Старостин
ӨФӨ, 2015 йыл, 5 март. /«Башинформ» мәғлүмәт агентлығы, Илья Спиридонов/.
4 мартта Бишкәктә Ҡырғыҙ Республикаһында Башҡортостан мәҙәниәте һәм фәне көндәрен асыу тантанаһы үтте. Унда Башҡортостан Башлығы Рөстәм Хәмитов, Ҡырғыҙстан Премьер-министры Джоомарт Оторбаев һәм сауҙа-иҡтисади, фәнни-техник һәм гуманитар хеҙмәттәшлек буйынса Ҡырғыҙстан-Рәсәй хөкүмәт-ара комиссияһының рәйестәше Андрей Бельянинов ҡатнашты.
– Беҙҙе быуаттар дауамында һыналған туғанлыҡ мөнәсәбәттәре берләштерә. Уларҙың нигеҙендә — дөйөм этник тамырҙар, төрки донъяһы тарихы, ныҡлы мәҙәни һәм эшлекле бәйләнештәр, — тип һыҙыҡ өҫтөнә алды үҙ сығышында Рөстәм Хәмитов. — Өфө менән Бишкәк араһы ике мең километр самаһы булһа ла, ул беҙҙе айырмай, киреһенсә, үҙенә тарта. Башҡорт әҙәбиәте классигы, Сыңғыҙ Айтматовтың дуҫы Мостай Кәрим әйткәнсә, беҙ «үҙ-ара аңлашыу, изгелек күперен» төҙөүҙе дауам итәбеҙ.
Ҡырғыҙстан Премьер-министры Джоомарт Оторбаев күләмле байрамды уҙғарыу инициативаһы өсөн республика делегацияһына рәхмәт белдерҙе.
— Башҡортостан менән бәйләнештәребеҙ нығына башлауына шатбыҙ, — тине Джоомарт Оторбаев. — Башҡортостан Республикаһы менән хеҙмәттәшлекте үҫтереү беҙҙең өсөн бик мөһим. Осрашыу барышында иҡтисади, социаль өлкәләрҙә, студенттар, ғилми хеҙмәткәрҙәр, мәҙәниәт эшмәкәрҙәре менән алмашыуҙа берлектә эш алып барыу буйынса яңы пландар билдәләнек.
Андрей Бельянинов Башҡортостан мөһим бер һыҙаты менән айырылып тора тип билдәләне.
— Улар әйткән һүҙҙәрендә тора белә, — тип һыҙыҡ өҫтөнә алды ул.
Ҡырғыҙстанда Башҡортостан мәҙәниәте һәм фәне көндәрен асыу тантанаһы республика сәнғәт оҫталарының концерты менән тамамланды.
Хәтерегеҙгә төшөрәбеҙ, Ҡырғыҙстанда Башҡортостан мәҙәниәте һәм фәне көндәре 6 мартҡа тиклем дауам итә. Ошо осорға күргәҙмәләр һәм ижади коллективтарҙың сығышы, фәнни-белем биреү саралары планлаштырылған.
Бынан алдараҡ Башҡорт киноһы көндәре асылды. Мәҙәни программаға Башҡортостан Милли йәштәр театрының спектаклдәре, Фәйзи Ғәскәров исемендәге дәүләт академия халыҡ бейеүҙәре ансамбленең һәм Өфө сәнғәт академияһын тамамлаусыларҙың концерты ла индерелгән.
5 мартта Башҡортостан һәм Ҡырғыҙстан юғары уҡыу йорттары ректорҙарының осрашыуы, республика вуздарының презентацияһы үтә. Шул уҡ көнгә Башҡортостан йәмәғәтселеге менән осрашыу билдәләнгән.


text:
Өфө спортсылары Рәсәй йыйылма командаһына еңеү яуларға ярҙам итте Фото: Дмитрий Слезин коллажы
Өфө спортсылары Рәсәй йыйылма командаһына еңеү яуларға ярҙам итте
Өфө спортсылары Рәсәй йыйылма командаһына еңеү яуларға ярҙам итте Фото: Дмитрий Слезин коллажы
ӨФӨ, 2015 йыл, 6 апрель. /«Башинформ» мәғлүмәт агентлығы, Дмитрий Слезин/.
Ханты-Мансиҙа ҡышҡы Сурдлимпия уйындарының хоккей турниры финалы тамамланды. Унда Канада менән Рәсәй осрашты.
Рәсәй йыйылмаһы составында өфөләр Константин Гамаюров, Павел Евтушенко, Сергей Кикин, Вячеслав Сидоров, Станислав Хәкимов, Станислав Ильичев, Сергей Юшкин һәм Дмитрий Ядрышников сығыш яһаны.
Башҡортостандан ике тренер — өлкән Андрей Василевский менән Вячеслав Шевнин Рәсәй командаһын еңеүгә алып килде.


text:
Фото:
Дмитрий Медведев «Берҙәм Рәсәй» рәйесе итеп һайланды
Фото:
«Берҙәм Рәсәй» партияһының XIII съезы делегаттары Дмитрий Медведевты партия рәйесе итеп һайланы. РФ Хөкүмәте башлығы уның кандидатураһын хуплағандары өсөн барыһына ла рәхмәт әйтте һәм артабан берлектә емешле эшләйәсәктәренә ышаныс белдерҙе.
Съезда йәмғеһе 2476 кеше ҡатнашты. Башҡортостан делегацияһы съезға республика Президенты Рөстәм Хәмитов етәкселегендә килде.
— «Берҙәм Рәсәй»ҙең үҙ эшмәкәрлегендә яңы этапҡа күсеүе, элекке механизмдарҙың эшләмәүе лә аңлашыла, эштәрҙе заманға яраҡлы үҙгәртеп ҡорорға, шул иҫәптән, тактиканы һәм стратегияны үҙгәртергә кәрәк, — тине республика башлығы журналистар менән әңгәмәләшкәндә.
— Партия бөгөн бер тауыштан үҙенең башлығын, Дмитрий Анатольевич Медведевты, һайланы. Сөнки барыһы ла Дмитрий Медведевтың яңы быуын идарасылары вәкиле булыуын, системалы, етди кеше икәнен белә һәм яҡшы аңлай, һәм, һис шикһеҙ, партия өсөн бындай кимәлдәге лидер – алға табан ҙур аҙым ул, — тип белдерҙе Рөстәм Хәмитов.
Уның әйтеүенсә, съезда республика партияһынан делегация ҡатнашыуы ла ҙур роль уйнай.
— Көн элгәре съезда дискуссиялар үтте, һәм беҙҙең делегаттар уларҙа әүҙем ҡатнашты. Шулай уҡ Рәсәй Хөкүмәтендә эшләгән бик күп кешеләр менән осрашып, практик мәсьәләләр буйынса һөйләшеп өлгөрҙөм, шуға күрә был съезд бөтә яҡтан да файҙалы, — тип һыҙыҡ өҫтөнә алды Башҡортостан Президенты.


text:
Башҡортостанда 57 урман янғыны теркәлгән: 313 гектар урман уттан зыян күргән
Уҙған тәүлектә Йылайыр урмансылығы биләмәһендә бынан алдағы көндә йәшен разряды арҡаһында башланған түбәндән таралған янғын һүндерелде. Уттан ике гектар урман зыян күрҙе.
Бынан тыш, Әүжән һәм Бөрйән урман хужалыҡтарындағы ике урман янғыны туҡтатылды. Был өс янғындың дөйөм майҙаны 5,3 гектарға тиң.
18,4 гектарҙа ҡоторған йәнә бер ҙур янғын йома, 6 июлдә, иртәнге 11-ҙә Йылайыр районындағы Кананикольск урмансылығы биләмәһендә һүндерелде.
Көн элгәре Бөрйәндә теркәлгән тағы бер янғын да бөгөн һүндерелде. Унда ут алты гектар урманды зыянлаған, тип хәбәр иттеләр БР Урман хужалығы министрлығында.
2012 йылдағы янғын хәүефһеҙлеге миҙгеле башланғандан алып республиканың урман фонды биләмәһендә 57 янғын теркәлгән. Ут үткән дөйөм майҙан 313 гектарҙан артып китә.
Хәтерегеҙгә төшөрәйек, БР Урман хужалығы министрлығының диспетчер идараһы пункты тәүлек әйләнәһенә эшләй. Урман һағының телефоны: 8(347)262-40-39 йәки 8-800-100-94-00.


text:
Фото:
Иглин районында Урман ауылы янындағы ғәскәри частың келәттәре яна
Фото:
Башҡортостандың Иглин районында, Урман ҡасабаһынан алыҫ түгел ерҙә, ғәскәри частың келәттәре яна. «Башинформ» агентлығына район хакимиәтенең мәғлүмәт-аналитика бүлеге начальнигы Әнәс Вәлиуллиндың хәбәр итеүенсә, барлыҡ ашығыс һәм авария-ҡотҡарыу хеҙмәттәре – Ғәҙәттән тыш хәлдәр министрлығы подразделениелары, янғын һүндереү частары, район хакимиәте хеҙмәткәрҙәре, шул иҫәптән район башлығы Рафиҡ Мусин да янғын сыҡҡан урынға юлланған.
— Урман ҡасабаһы өҫтөндә ҙур төтөн бағанаһы күтәрелә, шартлау тауыштары ишетелә — снарядтар шартлайҙыр, моғайын, — ти Әнәс Вәлиуллин. Уның һүҙҙәренсә, район хакимиәтендә 14.00 тирәһендә ғәҙәттән тыш хәл тураһында хәбәр алына. Ғәскәри часть үҙәгендә хәрби хеҙмәткәрҙәр йәшәгән биш ҡатлы өс йорт тора. Урман ҡасабаһында иһә 3540 кеше йәшәй. Ғәҙәттән тыш хәл урынына Силәбе өлкәһенең Аша ҡалаһынан да янғын һүндереү частары, Ғәҙәттән тыш хәлдәр министрлығы подразделениелары килә.
Ғәскәри часть келәттәрендә янғын сығыу сәбәптәре әлегә билдәһеҙ. Ғәскәри часть территорияһындағы ангарҙарҙан тыш, унда боеприпастар һаҡлау өсөн ер аҫты келәттәре лә бар. Башҡортостандың хәрби комиссариатында ла, Өфө гарнизонында ла янғындың нилектән сығыуын аңлата алмайҙар. Унда ла ғәҙәттән тыш хәл сәбәптәрен атарға ҡыйынһындылар.
«Башинформ» агентлығы хәбәрселәре менән видеотөркөм дә Урман ҡасабаһы районына юлланды. Улар, Урман өҫтөндәге төтөн 40 километр алыҫлыҡтан күренә, тип хәбәр итте.


text:
Башҡортостан өсөнсө ҡоролтайға әҙерләнә
Был эш барлыҡ, хәрби тел менән әйткәндә, фронттар буйынса ла киң йәйелдерелгән. Милләтте туплау, теләгәндәренә башҡортостанға ҡайтып төпләнергә ярҙам итеү тигән маҡсат ҡуйылған.
Истанбулдың Мәхмәт Әкиф Эрсой паркында – башҡорт һабантуйы ла ойошторолдо. Башҡортостан Хөкүмәте премьер-министры Раил Сарбаев. Төркиәлә Истанбул университеты менән Башҡорт Дәүләт университеты араһында хеҙмәттәшлек тураһындағы килешеүгә ҡул ҡуйылды.
Истанбул университеты ректоры Юныс Сойлет һәм Башҡорт Дәүләт университеты ректоры Әхәт Мостафин. Эш сәфәренең һуңғы көнөндә Башҡортостан делегацияһы Ҡараджа Әхмәт зыяратында Әхмәт Зәки Вәлиди туған ҡәберенә сәскәләр һалды.


text:
Башҡортостанда инфекциялар менән көрәшкә 32 миллион һум бүленә
Был сумманың 10 миллион һумы тейешле дарыуҙар алыуға тотонола, 22 милллион һумы үпкәләргә яһалма тын өсөн ҡоролмалары һатып алыуға бүленә.
Айырым медикаменттарға ул хатта 62 процента тиклем күтәрелгән. Кеше сәләмәтлегендә аҡса эшләүгә юл ҡуйырға ярамай тине Раил Сарбаев. Бындай осраҡтар асыҡланғанда, улар менән хоҡуҡ һаҡлау органдары шөғөлләнәсәк. Дарыуҙарға хаҡ мониторингы хөкүмәт премьер-министрының шәхси контролендә буласаҡ.
Уҡыусылар араһында тымау тейҙереүселәр, грипп менән сирләүселәр артыуын иҫәпкә алып айырым ҡала округтары һәм муниципаль райондар көҙгө каникулды оҙайта.
Өфө ҡалаһы хакимиәте барлыҡ мәктәптәрҙә лә уҡытыуҙың 14-се ноябргәсә кисектерелеү белдерә. Республика мәғариф министры Зиннәт Аллаяров әйтеүенсә, Башҡортостан мәктәптәрендәге уҡыусыларҙың 13 проценты сир йоҡторған.


text:
Фото:
Республиканың Сифат буйынса комиссияһы Көмөш дипломға лайыҡ булды
Фото:
Мәскәү өлкәһендә сифат буйынса төбәк комиссиялары вәкилдәренең кәңәшмәһе үткәрелде, уны «Рәсәйҙең 100 иң яҡшы тауары» Программаһы дирекцияһы ойошторҙо. Башҡортостан Республикаһының Стандартлаштырыу, метрология һәм сертификация үҙәгенән хәбәр итеүҙәренсә, кәңәшмәлә 2010 йыл конкурсына йомғаҡ яһалды һәм быйыл үтәсәк «Рәсәйҙең 100 иң яҡшы тауары» конкурсы методик материалдары тәҡдим ителде.
Сифат буйынса төбәк комиссиялары рейтингында (улар бөтәһе 77) Башҡортостан конкурс үткәрелгән бөтөн йылдар дауамында ышаныслы алда бара. Был юлы ла республикабыҙҙың конкурс комиссияһы Программаның Көмөш дипломы менән наградланды. Дипломдарҙы Сифат проблемалары академияһының беренсе вице-президенты, Программаны ойоштороусылар советы рәйесе урынбаҫары Борис Бойцов тапшырҙы. Башҡортостан Республикаһының Сифат буйынса төбәк комиссияһы исеменән БР Стандартлаштырыу, метрология һәм сертификация үҙәгенең мәғлүмәт бүлеге начальнигы Марина Сәйфемөлөкова ҡатнашты.
Тиҙҙән «Рәсәйҙең 100 иң яҡшы тауары» Бөтә Рәсәй конкурсының төбәк этабы булып торған «Башҡортостандың иң яҡшы тауарҙары-2011» республика конкурсы старт ала. Былтыр был конкурста республиканың 100 предприятиеһы ҡатнашты, уларҙың 64-е Программа дипломдары алды.


text:
Башҡортостандың 11 вәкиле Шаляпин конкурсының төп призы өсөн көс һынаша
ӨФӨ, 2016 йыл, 20 сентябрь. /«Башинформ» мәғлүмәт агентлығы, Ләйлә Аралбаева/.
Ошо көндәрҙә Өфөлә үтәсәк I Халыҡ-ара Шаляпин конкурсында Башҡортостандан 11 кеше ҡатнаша. Уларҙың туғыҙы — республика, икәүһе башҡа төбәктәрҙең намыҫын яҡлай. Был хаҡта «Башинформ» агентлығына жюри секретары, вокал буйынса уҡытыусы Наилә Йосопова хәбәр итте.
Конкурста Башҡорт опера һәм балет театры солистары Артур Ҡәйепҡолов, Элина Ғәлимуллина, Рим Рәхимов, Салауат Кейекбаев, Башҡорт дәүләт филармонияһы солистары Динә Хөсәйенова һәм Әлиә Исҡужина, Өфө сәнғәт институты студенттары Дамир Тайыпов һәм Кирилл Белов ҡатнаша. Улар араһында Өфө сәнғәт училищеһын тамамлаусылар ҙа бар: Айгөл Әхмәтшина, Яна Акара (хәҙер Мәскәүҙә Гнесиндар исемендәге Рәсәй музыка академияһы студенты) һәм Айтуған Вәлмөхәмәтов (әле Ҡазанда белем ала).
Фёдор Шаляпин исемендәге I Халыҡ-ара вокалcылар конкурсында Екатеринбург, Түбәнге Новгород, Дондағы Ростов, Санкт-Петербург, Ҡазан, Красноярск, Мәскәү, Новосибирск, Омск, Һамар, Һарытау, Өфө ҡалаларынан, Абхазия, Азербайжан, Белоруссия, Ҡаҙағстан, Ҡырғыҙстан, Үзбәкстан, Украина, Ҡытай һәм АҠШ-тан 50-гә яҡын йәш йырсының ҡатнашыуы көтөлә. Аныҡ һан бөгөн билдәле була. Беренсе тур иртәгә көндөҙгө сәғәт 12-лә Ф.Шаляпин исемендәге концерт залында башлана. Сығыштарҙы Өфөлә тыуып үҫкән опера йондоҙо, Башҡортостандың халыҡ артисы Асҡар Абдразаҡов етәкселегендәге жюри баһалай.
Гран-при 300 мең һум тәшкил итә.


text:
Төбәктә 1,372 миллион тонна иген һуғып алынған
БР Ауыл хужалығы министрлығы мәғлүмәттәре буйынса, иген, ҡуҙаҡлы иген һәм, көнбағыштан тыш, май культуралары 908 мең гектар майҙанда сабылған (планға ҡарата был 51 процент тәшкил итә), 891 мең гектарҙа һуғып алынған (50 процент).
Бөгөнгө көнгә республикала 1,372 миллион тонна иген һуғып алынған, тип хәбәр иттеләр аграр ведомствоның матбуғат хеҙмәтенән.
Иген һәм ҡуҙаҡлы иген культураларының уңышы гектарынан уртаса 15,4 центнер тәшкил итә. Саҡмағош районы аграрийҙары гектарынан – 25 центнер, Мәләүез игенселәре – 23,6 центнер, Стәрлетамаҡ районы хеҙмәтсәндәре 22,4 центнер йыйып ала.


text:
Мәсетле районында беренсе моделле китапхана асылды
Мәсетле районы үҙәгендә беренсе моделле китапхана – Үҙәк моделле балалар китапханаһы нигеҙендә Балалар уҡыу үҙәге асылды. Ул Башҡортостандың баш ҡалаһынан 283 саҡрым алыҫлыҡта ятҡан Оло Ыҡтамаҡ ауылында урынлашҡан.
БР Мәҙәниәт министрлығынан хәбәр итеүҙәренсә, параметрҙары буйынса китапхана моделле асыҡ китапханалар стандарты талаптарына тулыһынса тап килә. Уның майҙаны – 210 квадрат метр. Үҙәк балалар китапханаһының хеҙмәтләндереү зонаһында 2300 бала йәшәй, уларҙың 1550-һе китапхана хеҙмәтләндереүе менән даими файҙалана.
Муниципаль бюджет аҡсаһына бинала ремонт эшләнгән, ул янғынға ҡаршы сигнализация менән йыһазландырылған, заманса техника һәм уңайлы йыһаздар һатып алынған.


text:
Төбәктә Аҡмулла көндәре сиктәрендә мәғрифәтсе исемендәге премия тапшырылдыФото: Рәмил Килмәмәтов
Төбәктә Аҡмулла көндәре сиктәрендә мәғрифәтсе исемендәге премия тапшырылды
Төбәктә Аҡмулла көндәре сиктәрендә мәғрифәтсе исемендәге премия тапшырылдыФото: Рәмил Килмәмәтов
ӨФӨ, 2015 йыл, 18 декабрь. /«Башинформ» мәғлүмәт агентлығы, Ләйлә Аралбаева/.
Башҡортостандың Миәкә районында Аҡмулла көндәре уҙҙы. Ошо ваҡиға сиктәрендә бөйөк шағир һәм мәғрифәтсе Мифтахетдин Аҡмуллаға арналған саралар ойошторолдо.
Аҡмулла көндәре «Эрмитаж» Ҡырғыҙ-Миәкә картина галереяһында фотокүргәҙмә менән асылды. Уның ойоштороусыһы — Башҡортостандың халыҡ рәссамы, фоторәссам, Рәсәй Фоторәссамдар союзының Башҡортостан бүлексәһе рәйесе, Салауат Юлаев исемендәге премия лауреаты Рәмил Килмәмәтов. Эштәрҙе йәй көнө ШОС һәм БРИКС илдәре — Иран, Ҡытай, Тажикстан, Һиндостан һәм башҡа дәүләттәрҙең фоторәссамдары башҡарған. Фотоһүрәттәр Миәкә районының 85 йыллығына, Бөйөк Ватан һуғышында Еңеүҙең 70 йыллығына һәм Аҡмулла көндәренә бағышланғайны. «Фотоһүрәттәрҙә Миәкә районы тормошонан бер көн, ауыл халҡы, эшсәндәр, балалар, тәбиғәт сағылыш тапҡан. Ошо фотокүргәҙмәне районға бүләк иттеләр», — тип хәбәр итте журналист Әлиә Абдуллина.
Байрамға абруйлы ҡунаҡтар, шул иҫәптән уҙған йылдарҙағы лауреаттар: Аҡмулла исемендәге БДПУ профессоры, философия фәндәре докторы Әхмәт Дәүләтҡолов, яҙыусы, Аҡмулла исемендәге музейҙың директоры Фәнис Янышев, «Һәнәк» журналының баш мөхәррир урынбаҫары Факил Мырҙаҡаев һәм башҡа яҙыусылар килгәйне. Сығышы менән Миәкә районынан булған медицина фәндәре кандидаты, Өфө ҡалаһындағы «Ихлас» мәсетенең имам-хатибы Мөхәммәт Ғәлләмов халыҡтар араһында берҙәмлекте, татыулыҡты нығытыуҙа ярҙам иткәне, йәмғиәттә конфессия-ара һәм милләт-ара дуҫлыҡты пропагандалағаны, ислам ҡанундарын тергеҙеүгә ҙур өлөш индергәне өсөн Аҡмулла исемендәге премия лауреаты тип танылды.
Мифтахетдин Аҡмулла исемендәге премия 27-се тапҡыр тапшырыла. Бик күп яҙыусылар, ғалимдар, рәссамдар, мәҙәниәт эшмәкәрҙәре һәм дин әһелдәре ошо премияға лайыҡ булды. Бүләкләнеүселәр араһында Рәшит Шәкүр, Розалиә Солтангәрәева, Риф Абдуллин, Ғәзим Шафиҡов, Заһир Исмәғилев бар.


text:
Башҡортостан «Башнефть» компанияһын хосусилаштырыу ваҡытын кисектереүҙе хуплай Фото: Олег Яровиков
Башҡортостан «Башнефть» компанияһын хосусилаштырыу ваҡытын кисектереүҙе хуплай
Башҡортостан «Башнефть» компанияһын хосусилаштырыу ваҡытын кисектереүҙе хуплай Фото: Олег Яровиков
ӨФӨ, 2016 йыл, 17 август. /«Башинформ» мәғлүмәт агентлығы/.
«Башнефть» нефть компанияһының 25 процент акцияһына эйә булған Башҡортостан Рәсәй Хөкүмәтенең компанияның федераль пакетын хосусилаштырыу ваҡытын кисектереү тураһындағы ҡарарын хуплай, тип хәбәр итә «Интерфакс».
«Рөстәм Хәмитов был ҡарар менән риза һәм ул ҙур нефть компанияларының береһен хосусилаштырыу мәсьәләләренә ентекле, шул иҫәптән Башҡортостандың мәнфәғәттәрен иҫәпкә алып ҡарарға мөмкинлек бирә тип иҫәпләй», — тип хәбәр иттеләр «Интерфакс» агентлығына республика Башлығының матбуғат хеҙмәтендә.
Матбуғат хеҙмәтендә Рөстәм Хәмитовтың федераль властарға дәүләт пакетын хосусилаштырыуҙы кисектереү тәҡдиме менән мөрәжәғәт итеүен раҫланылар.
Быға тиклем Рәсәй Премьер-министры Дмитрий Медведевтың матбуғат секретары Наталья Тимакова Хөкүмәт башлығы «Башнефть» компанияһын хосусилаштырыуҙы кисектереү тураһында ҡарар ҡабул итеүен һәм президент Владимир Путиндың уны хуплауын хәбәр иткәйне.


text:
Финляндияның Европа эштәре һәм тышҡы сауҙа буйынса министры Александер Стубб лекция менән сығыш яһаны
Башҡортостанға рәсми визит менән килгән Финляндияның Европа эштәре һәм тышҡы сауҙа буйынса министры Александер Стубб бөгөн Башҡорт дәүләт университетында булды. Ул халыҡ-ара мөнәсәбәттәр белгеслеге буйынса белем алған Башҡорт дәүләт университетының Хоҡуҡ институты студенттарына лекция уҡыны. Лекцияла, атап әйкәндә, Европа союзының тарихы, уның хәҙерге торошо һәм артабанғы эшмәкәрлеге перспективалары тураһында һүҙ барҙы.
Финляндиянан килгән ҡунаҡ Башҡорт дәүләт университеты студенттарының махсус дисциплиналар буйынса тәрән белемен билдәләне. Лекция барышында ул буласаҡ дипломаттар менән тәжрибә уртаҡлашты һәм уларҙың һорауҙарына яуап бирҙе.
Йәштәр өсөн тел буйынса кәртәләр юҡ, бөтә һорауҙарҙы ла улар инглиз телендә бирҙе. Уларҙы министрҙың Грецияла барған ваҡиғаларға ҡарашы, Финляндия вуздарында сит ил студенттарының иҫәбе, ниндәй сит ил вузында белем алыуы яҡшыраҡ булыуына Александер Стуббтың фекере, Рәсәйҙең Бөтә донъя сауҙа ойомаһына һәм Евросоюзға инеү перспективалары ҡыҙыҡһындырҙы.


text:
Учалы
Учалы́ — Башҡортостандың Урал тауының көнсығыш итәгендә, Өфөнән 350 км алыҫлыҡта урынлашҡан республика әһәмиәтендәге ҡалаһы. Учалы районының үҙәге.
Йөкмәткеһе
Исем[үҙгәртергә | вики-тексты үҙгәртергә]
«Учалы» исеме ҡала эргәһендәге күл атамаһынан килә. XVIII быуаттың бөтә документтарында һәм 1786 йылғы картала был күл Ачулы — Асулы тип бирелгән. Уның башҡортса мәғәнәһен ҡайһы бер ғалимдар «асыулы» һүҙенә бәйләй, икенселәр иһә «асылы» — әсе, татырлы һуҙенән алынған тип аңлата; «юшалы» (йәшмәле) тигән аңлатма ла бар.
Бер риүәйәт буйынса, Учалы исеме «Үс алды» һүҙенән килә. XIV быуатта Аҡһаҡ Тимер Туҡтамыш ханды еңеп, уның союздаштары булған бер-нисә башҡорт ырыуын юҡҡа сығарған урын тип аңлатыла.
Тарих[үҙгәртергә | вики-тексты үҙгәртергә]
Учалы төбәге төрлө файҙалы ҡаҙылмаларға бай булғанлыҡтан, бында XVIII быуатта уҡ рудниктар барлыҡҡа килә Был ерҙәрҙә борон-борондан төрлө төҫлө һәм ҡара металл рудалары, шул иҫәптән алтын һәм баҡыр сығарыла. Төрлө биҙәкләү таштары ла, айырыуса йәшмә күп табыла.
РСФСР Юғары Советы Президиумының 1963 йылдың 1 февралендәге Указы менән, Бәләкәй Учалы һәм Яңы Учалы ҡасабалары У"чалы" исеме бирелгән яңы ҡалаға берләштерелә.
1975 йылда архитетор Салауат Шәбиев Учалы ҡалаһының планлаштырыу проекты эшләй.
2009 йылда ҡаланы артабан буйынса «Башкиргражданпроект» институты әҙерләгән яны генераль планы раҫлана.
Транспорт[үҙгәртергә | вики-тексты үҙгәртергә]
Район биләмәләре аша Белорет—Учалы—Мейәс—Силәбе, Учалы—Магнитогорск (Ахун ауылы йәки Межозерный аша), Учалы—Ҡорама— Уй—Силәбе автомобиль юлдары үтә.
Тимер юлы[үҙгәртергә | вики-тексты үҙгәртергә]
Район аша Рәсәй тимер юлдарының Көньяҡ Урал бүлексәһенә ҡараған Межозерный—Учалы—Мейәс тимер юлы үтә. 1995 йылға тиклем бынан Учалы—Өфө—Күмертау—Ырымбур поезы йөрөнө.
2000 йылдан поезд Күмертауға тиклем, 2005 йылдан — Өфө тиклем генә барһы, 2010 йылдан — Мейәскә тиклем генә йөрөй. 2012 йылдан ошо юлдан пассажирҙар ташыу туҡтатылды.
Галерея[үҙгәртергә | вики-тексты үҙгәртергә]
Иҡтисад[үҙгәртергә | вики-тексты үҙгәртергә]
- Учалы тау-байыҡтырыу комбинаты
- май-сыр заводы
- тегеү фабрикаһы
- урман машиналарын эшләү заводы
- тимер-бетон заводы
Ҡала панорамаһы[үҙгәртергә | вики-тексты үҙгәртергә]Учалы ҡалаһының
Учалы ҡалаһы Юлдаш ауылы яғынан
Факттар[үҙгәртергә | вики-тексты үҙгәртергә]
- Учалы урамы Асҡарҙа, Сибайҙа һәм Белоретта бар.
- Ҡаланан 1 километр алыҫлыҡта Учалы ауылы урынлашҡан. Унда йәшәгән 6,5 мең кеше Учалы ҡалаhының халҡы иҫәбенә инмәй.
- Ҡала 1965 йылдан Учалы районы үҙәге, быға тиклем ул Учалы ауылында булған.
- Район китапханаһы һәм район мәҙәниәт йорто, тимер-юл станцияһы Учалы ауылында урынлашҡан.
- Ҡаланан Силәбе өлкәһе сигенә тиклем 15 километр.
- Ҡалала 2 мәсет (үҙәк мәсет, З. Рәсүлев мәсете); 1 сиркәү бар.
- Ҡалала БДУ-ның филиалы эшләй.
- Учалы ҡалаһында урынлашҡан иң ҙур күл — Ҡарағайкүл Ҡатырға-рубероид заводы ҡалдыҡтары менән бысратылған.
- Учалы районында Яйыҡ (Урал) йылғаһы башлана.
- Учалы ҡалаһының иң оҙон урамы — Ленин урамы.
- Учалы халҡының күпселеге Башҡортостан урамында йәшәй (2 мең кеше).
Халыҡ һаны[үҙгәртергә | вики-тексты үҙгәртергә]
Халҡы 37,9 мең кеше. Бөтә Рәсәй һәм Бөтә Союз халыҡ иҫәбе алыу мәғлүмәттәре буйынса халыҡ һаны (кеше)
Халыҡ һаны буйынса аңлатма төрлө йылдарҙа иҫәп алыу тәртибенең айырмалығы булыу сәбәпле халыҡ һанының үҙенсәлегенә иғтибар итегеҙ.
- 1939 йыл — бар булған халыҡ һаны.
- 1989, 2002, 2010 йылдарҙа — даими йәшәгән урыны булып иҫәпләнгән халыҡ һаны
Ауылдағы халыҡ һаны буйынса мәғлүмәтте халыҡ иҫәбе буйынса алыу урынлы. Бөтә ил күләмендә үткән 1897, 1920, 1939, 1959, 1970, 1979, 1989, 2002, 2010 йылғы халыҡ иҫәбе буйынса мәғлүмәттәр бар һәм асыҡ ҡулланыуҙа табырға була. Ҡайһы бер китаптарҙы электрон төрҙә асып ҡарап була. 1926 йылғы халыҡ иҫәбе буйынса һәр ауыл тураһында мәғлүмәт осрағаны юҡ әле. Унан башҡа Өфө виләйәтендә 1865, 1879, 1886 йылдарҙа урындағы халыҡ иҫәбе алынған. Тағы ла ревиз яҙмалары аша мәғлүмәт бар.
- 1859 һәм 1865 йыл — Населенные пункты Башкортостана. Ч.I. Уфимская губерния, 1877. — Уфа:Китап, 2002. — 432 с. ISBN 5-295-03188-8 (ч. I). ISBN 5-295-03133-0.
-
- Өфө виләйәте ауылдарында халыҡ һаны буйынса мәғлүмәт 1859 һәм 1865 йылдарға ҡарата бар.
- 1866 йыл — Список населенных мест. Ч. II. Оренбургская губерния, 1866. — Уфа: Китап, 2006. — 260 с. ISBN 5-295-03815-7 (ч. II). ISBN 5-295-03133-0.
-
- Ырымбур виләйәте ауылдарында халыҡ һаны буйынса мәғлүмәт 1866 йылға ҡарата бар.
- 1897 йыл — Перепись населения. т.45 кн.01 Уфимская губерния. Н.А.Тройницкий (ред.)(С.-Петербург, 1901)
-
- Был китапта Өфө виләйәте ауылдары буйынса мәғлүмәт бар. 500 кешенән күберек булған ауылдар исемлеге.
- 1920 йыл — Населенные пункты Башкортостана. Ч.III. Башреспублика, 1926. — Уфа. Китап, 2002. — 400 с. ISBN 5-295-03091-1 (ч. III). ISBN 5-295-03133-0.
-
- Был китап 1926 йылға ҡарата төҙөлгән, әммә халыҡ иҫәбе 1920 йылға ҡарата бирелгән.
- 1939 йыл — БАССР. Административно-территориальное деление на 1 июня 1940 года – Уфа:Государственное издательство, 1941. – 387 с.
-
- Был китапта 1939 йылғы иҫәп алыу буйынса һәр ауыл буйынса мәғлүмәт бар.
- 1989 һәм 2002 йылдар — Башҡортостан Республикаһы ауылдарында 1989 һәм 2002 йылғы халыҡ иҫәбен алыу мәғлүмәттәре буйынса халыҡ һаны.
- 2010 йыл — Численность и размещение населения Республики Башкортостан по данным Всероссийской переписи населения 2010 года. Статистический сборник. (урыҫ.)
- Население Башкортостана: XIX-XXI века: статистический сборник / Территориальный орган Федеральной службы государственной статистики по Республики Башкортостан. — Уфа:Китап, 2008. — 448 с.: ил. ISBN 978-5-295-04439-7
-
- 1897 йылғы халыҡ иҫәбенән башлап ҡалалар, ҡала төрөндәге ҡасабалар, райондар, район үҙәктәре буйынса халыҡ һаны бар.
Һылтанмалар[үҙгәртергә | вики-тексты үҙгәртергә]
- Википедияла урыҫ телендә мәҡәлә
- Учалы районының һәм ҡалаһының рәсми сайты
- — Учалы ҡалаһы һәм районының берләштерелгән ижтимағи-сәйәси гәзите


text:
Рәсәй Ауыл хужалығы министрлығы Башҡортостан менән фураж игенен һатыу буйынса килешеүгә ҡул ҡуйҙы
Рәсәй Ауыл хужалығы министрлығы 16 төбәк менән интервенция фондының фураж игенен һатыу буйынса килешеүҙәргә ҡул ҡуйҙы. Улар иҫәбендә Башҡортостан да бар. Яҡын арала Рәсәй Федерацияһының башҡа субъекттары менән килешеүҙәр төҙөләсәк.
Килешеүҙәргә ярашлы Министрлыҡ РФ субъекттарына аукционһыҙ һатыласаҡ интервенция фонды игене күләмдәре тураһында мәғлүмәт йүнәлтәсәк, унан һуң төбәктәр был игенде һатып алыусыларҙың исемлеген әҙерләргә тейеш. Һатып алыусылар һатыу-һатып алыу килешеүҙәрен Берләштерелгән иген компанияһы менән төҙөйәсәк. РФ Хөкүмәте Ҡарарына ярашлы, һатып алынасаҡ иген өсөн алдан түләү «Берләштерелгән иген компанияһы» асыҡ акционерҙар йәмғиәте менән килешеү төҙөлгән көндән алып 20 көн эсендә башҡарылырға тейеш.
Башҡортостан ташламалы хаҡтар менән сауҙаһыҙ 80 мең тонна самаһы фураж игене алыуға иҫәп тота, тип хәбәр иттеләр республиканың Ауыл хужалығы министрлығынан. Льготалы хаҡтар менән уны эре малсылыҡ һәм ҡошсолоҡ комплекстары ғына түгел, ябай ауыл хужалығы тауарҙары етештереүселәре лә һатып ала аласаҡ.
Хәтерегеҙгә төшөрәйек, интервенция фондының фураж ашлығын сауҙаһыҙ таратыу тураһындағы ҡарар Рәсәй Хөкүмәте менән ҡабул ителде. Интервенция фонды запастарындағы бөтөн фураж игенен (2 млн 387 мең тонна) ошо схема буйынса һатыу планлаштырыла.
Рәсәй Хөкүмәтенең иген интервенциялары агросәнәғәт комплексына ярҙам итеүгә һәм аҙыҡ-түлек баҙарын тотороҡландырыуға йүнәлтелгән. Төбәктәр иһә һатып алынасаҡ игендең маҡсатлы файҙаланыуын контролдә тоторға һәм ауыл хужалығы продукцияһына хаҡтарҙы тотороҡландырыу буйынса саралар комплексын ҡабул итергә тейеш.


text:
Милли оркестр халыҡ-ара фестивалдә ҡатнашасаҡ
Башҡортостан Республикаһының Халыҡ музыка ҡоралдары милли оркестры Н.Н. Калинин исемендәге профессиональ халыҡ оркестрҙарының III халыҡ-ара фестивалендә ҡатнашыу өсөн Волгоградҡа китте. Ул 21 майҙа Волгоград өлкә филармонияһының Ҙур залында тантаналы асыла. Был турала "Башинформ" агентлығына башҡорт оркестрының художество етәксеһе, Рәсәйҙең атҡаҙанған артисы Рәмил Ғәйзуллин хәбәр итте.
Рәмил Мәүлит улы әйтеүенсә, Н.Н. Калинин исемендәге III халыҡ оркестрҙары фестивале сағыу һәм йөкмәткеле булырға вәғәҙә итә — унда Туланан, Мәскәүҙән, Санкт-Петербургтан, Дондағы Ростовтан, Ҡалмыҡстандан, шулай уҡ Япониянан коллективтар ҡатнашасаҡ. Байрамға Рәсәйҙең Н.П. Осипов исемендәге Милли академия халыҡ музыка ҡоралдары оркестры артисы, РФ-тың атҡаҙанған артисы Татьяна Калинина-Левкина киләсәк.


text:
Иң яҡшы ҡымыҙҙы Баймаҡ районында эшләйҙәр
ӨФӨ, 2015 йыл, 3 июль. /«Башинформ» мәғлүмәт агентлығы, Розалиә Вәлиева/.
Башҡортостандың Әлшәй районында республика ҡымыҙ бешеүселәр конкурсы ойошторолдо.
Бәйгелә республиканың 32 районынан вәкилдәр ҡатнашты. Жюри ҡымыҙҙың төргәген, уның үҙенсәлеген, шулай уҡ ҡымыҙ бешеүселәрҙең теоретик белемдәрен баһаланы.
Конкурс йомғаҡтары буйынса Баймаҡ районынан Әҡлимә Әфләтунова еңеүсе тип танылды. Ул ҡымыҙҙы йылҡы майы, балан һәм ер еләге ҡушып әҙерләгәйне. Бәйгенең төп бүләге — башҡорт тоҡомло айғыр.
Ҡымыҙ бешеүселәр конкурсынан репортажды «Общественная электрогазета» баҫмаһында уҡығыҙ.


text:
Халыҡтар берҙәмлеге көнө менән ҡотлауҙар
Рәсәй Федерацияһы Президенты Дмитрий Медведев Башҡортостан Республикаһы Президенты Мортаза Рәхимовты Халыҡтар берҙәмлеге көнө менән ҡотланы.
Дәүләт башлығы ҡотлауында шулай тиелә:
«Хөрмәтле Мортаза Ғөбәйҙулла улы!
Һеҙҙе дәүләт байрамы – Халыҡтар берҙәмлеге көнө менән ҡотлайым.
Беҙ уны халҡыбыҙҙың тарихи батырлығына, Ватаныбыҙ азатлығын яҡлап алып ҡалырға һәм Рәсәй дәүләтселеген нығытырға ярҙам иткән күп быуатлыҡ граждандар берҙәмлеге һәм ватансылыҡ традицияларына ихтирам билдәһе итеп ҡабул итәбеҙ.
Бөгөн дә, алыҫ үткәндәге кеүек үк, улар Рәсәй йәмғиәтенең үҫеү һәм сәскә атыу нигеҙҙәре булып тора.
Һеҙгә һаулыҡ һәм яңы уңыштар теләйем.
Д.Медведев».
Рәсәй Федерацияһы Хөкүмәте Рәйесе Владимир Путиндың ҡотлауында былай тиелә:
“Хөрмәтле Мортаза Ғөбәйҙулла улы!
Һеҙҙе Халыҡтар берҙәмлеге көнө менән ҡотлайым!
Тамырҙары быуаттар төпкөлөнә киткән был байрам Рәсәй тарихындағы иң сағыу һәм героик биттәрҙең береһен хәтерләтә. Ул берҙәмлек көсө менән Ватаныбыҙ бойондороҡһоҙлоғон һәм бөтөнлөгөн һаҡлап алып ҡалған атай-олатайҙарыбыҙҙың бөйөк батырлығы менән мәңгелеккә бәйләнгән.
Халҡыбыҙҙы бөгөн дә рухи берҙәмлек тойғоһо, үҙ иле өсөн ғорурлыҡ, уның сәскә атыуы өсөн мөмкин булғандың барыһын да эшләүгә ихлас ынтылыш берләштерә.
Һеҙгә уңыштар, билдәләнгән пландарығыҙҙың тормошҡа ашыуын, ныҡлы һаулыҡ һәм изгелек теләйем.
В. ПУТИН”.
Башҡортостан Республикаһы Президенты Мортаза Рәхимовты Рәсәй Федерацияһы Президенты Хакимиәте етәксеһе Сергей Нарышкин да ҡотланы.
“Хөрмәтле Мортаза Ғөбәйҙулла улы!
Халыҡтар берҙәмлеге көнө айҡанлы ихлас ҡотлауҙарымды ҡабул итегеҙ!
Был байрам тарихыбыҙҙың героик биттәре, Тыуған илдең азатлығы, үҙ аллы үҫеше һәм именлеге хаҡына дөйөм милли берҙәмлектең күп быуатлыҡ традициялары тураһында хәтерләтә. Алыҫ 1612 йылда атай-олатайҙарыбыҙҙың ҡаҙаныштары илһөйәрлек һәм Ватан яҙмышы өсөн дөйөм яуаплылыҡты тәрән аңлау өлгөһө булып тора.
Бөгөн дә гражданлыҡ һәм илгә һөйөү Рәсәй йәмғиәтен нығыта, беҙгә иң ҡатмарлы һәм күләмле милли бурыстарҙы бергәләп тормошҡа ашырыу мөмкинлеге бирә.
Һеҙгә һәм яҡындарығыҙға Рәсәй хаҡына эшегеҙҙә уңыштар, ныҡлы һаулыҡ, бәхет, тыныслыҡ, именлек һәм изгелектәр теләйем.
Ихтирам менән, Рәсәй Федерацияһы Президенты Хакимиәте етәксеһе С. НАРЫШКИН”.
Халыҡтар берҙәмлеге көнө менән Башҡортостан Республикаһы Президенты М.Ғ. Рәхимовты шулай уҡ Рәсәй Президентының Волга буйы федераль округындағы Тулы хоҡуҡлы вәкиле Г. Рапота, Рәсәй Федерацияһы Хөкүмәте Рәйесенең беренсе урынбаҫары В.Зубков, РФ Федераль таможня хеҙмәте етәксеһе А. Бельянинов, Федераль дәүләт теркәүе, кадастр һәм картография хеҙмәте етәксеһе С. Васильев, РФ Пенсия фонды идараһы рәйесе А. Дроздов, Федераль юл агентлығы етәксеһе А. Чабунин, Мордва Республикаһы башлығы Н. Меркушин, Удмурт Республикаһы Президенты А. Волков, Ҡарасәй-Черкес Республикаһы Президенты Б. Эбзеев, Ҡабарҙа-Балҡар Республикаһы Президенты А. Каноков, Түбәнге Новгород өлкәһе губернаторы В. Шанцев, Пермь крайы губернаторы О. Чиркунов, Һарытау өлкәһе губернаторы П. Ипатов, Киров өлкәһе губернаторы Н. Белых, Кемерово өлкәһе губернаторы А. Тулеев, Волгоград өлкәһе хакимиәте башлығы Н. Максюта, Ростов өлкәһе хакимиәте башлығы (губернаторы) В. Чуб, Ульяновск өлкәһе губернаторы, өлкә хөкүмәте рәйесе С. Морозов, Ханты-Манси автономиялы округы — Югра Думаһы рәйесе В. Сондыков, Ҡурған өлкә думаһы рәйесе М. Исламов, Түбәнге Новгород өлкәһе Закондар сығарыу Йыйылышы рәйесе В. Лунин, Ырымбур өлкәһе Закондар сығарыу Йыйылышы рәйесе Д. Кулагин, Хакасия Республикаһы хөкүмәте рәйесе В. Зимин, Тыва Республикаһы хөкүмәте рәйесе Ш. Кара-Оол, Рәсәй Федераль именлек хеҙмәтенең Волга буйы федераль округы буйынса төбәк сик буйы идаралығы начальнигы В. Губенко һәм башҡалар ҡотланы.
Телеграммалар килеүен дауам итә.


text:
Бүздәк районында 10500 баш һыйырға иҫәпләнгән уникаль комплекс төҙөләсәк
Бүздәк районында10500 баш һыйырға иҫәпләнгән уникаль комплекс төҙөү планлаштырыла. Был хаҡта кисә, 19 августа, Бүздәк районы хакимиәтендә үткән кәңәшмәлә һөйләшеп килешелде. Сарала БР Хөкүмәте Премьер-министры урынбаҫары Эрнст Исаев, Милли һөт етештереүселәр союзы идараһы президенты, РФ Ауыл хужалығы министрлығы ҡарамағындағы Йәмәғәт советы рәйесе, «ДАМАТЕ» агросәнәғәт комплексы» яуаплылығы сикләнгән йәмғиәтенең Директорҙар советы ағзаһы Алексей Даниленко, Бүздәк районы хакимиәте башлығы Радик Хазиев һәм «ДАМАТЕ» компанияһы белгестәре ҡатнашты.
Эрнст Исаев Хөкүмәттең был проектты республика ярҙамы программаһына индерергә әҙер булыуын билдәләне.
Бүздәк районы хакимиәте башлығы Радик Хазиев белдереүенсә, ер участкалары бүлеүгә бәйле һәм башҡа мәсьәләләр тиҙ арала хәл ителәсәк. «ДАМАТЕ» компанияһының яңы комплексы өсөн Ғафури ауыл советының Комсомол ауылы эргәһендә майҙан һайланған.
Алексей Даниленко һүҙҙәренсә, проект буйынса планлаштырылған технологиялар Рәсәйҙә бығаса ҡулланылмаған. Комплекс 100 гектар майҙанды биләйәсәк, йәнә 30 мең гектар мал аҙығы етешереү өсөн кәрәк буласаҡ. Бында 10500 баш голштин-фриз тоҡомло һыйыр аҫраласаҡ. Дөйөм алғанда, тәүлегенә 287 тонна һөт йәки йылына 105 мең тонна һөт етештереү планлаштырыла.
Малды бәйһеҙ аҫрау өсөн ике һыйыр аҙбарынан тыш, комплекс «Карусель» тип аталған ике һауыу залын (һәр береһе 80 һауыу урынына иҫәпләнгән), «Параллель» тип аталған ике һауыу залын (һәр береһе 32 һауыу урынына иҫәпләнгән), тиреҫ сығарыу буйынса заманса системаны үҙ эсенә ала. Бынан тыш, Рассвет ауылы эргәһендә мал үрсетеү буйынса генетика үҙәген төҙөү планлаштырыла.
Проектҡа һалынасаҡ инвестиция күләме 8 миллиард һумдан ашыу тәшкил итәсәк, тип хәбәр итте «Буздякские новости» район гәзите мөхәррире Данил Туҡтамышев.


text:
Өфөлә Затон күперен төҙөү тамамлана Фото: Өфө ҡалаһы хакимиәте
Өфөлә Затон күперен төҙөү тамамлана
Өфөлә Затон күперен төҙөү тамамлана Фото: Өфө ҡалаһы хакимиәте
ӨФӨ, 2016 йыл, 19 сентябрь. /«Башинформ» мәғлүмәт агентлығы, Галина Бахшиева/.
Өфөләге Затон күперендә асфальттың икенсе ҡатламын һалыу буйынса эштәр тамамланды.
Ҡала хакимиәтенең матбуғат хеҙмәтендә хәбәр итеүҙәренсә, бөгөнгә күпергә асфальт-бетон япмаһы түшәлгән. Юлсыларға күпер үткәүеленә инеү юлына асфальт һалырға ғына ҡалды.
Бынан тыш, Ағиҙел йылғаһы аша төҙөлгән яңы күперҙә яҡтыртыу бағаналары һәм юл ҡоймалары ҡуйылған. Тиҙҙән иҫке һәм яңы күперҙәрҙә ике автоматлаштырылған юл хәрәкәте менән идара итеү системаһы барлыҡҡа киләсәк, улар водителдәрҙе һауа шарттары һәм тиҙлек режимы хаҡында иҫкәртәсәк.
Затон күпере М7 «Волга» федераль трассаһы яғынан баш ҡалаға инеү мөмкинлеге бирәсәк. Ул үҙенсәлекле яһалма ҡоролмалар иҫәбенә ингән. Рәсәй Хөкүмәте бойороғона ярашлы бындай ҡоролмалар төҙөүгә һәм ғәмәлдәгеләрен төҙөкләндереүгә 12 миллиард һум аҡса бүленгән. Башҡортостан иһә уның 1,5 миллиард һумын алды. Дөйөм алғанда, дәүләт ҡаҙнаһынан йүнәлтелгән аҡсаға 19 төбәктәге 31 күперҙе реконструкциялау ҡаралған.
Өфөләге яңы күперҙе октябрь айында асыу күҙаллана.


text:
Микеланджело
Микела́нджело Буонарро́ти (Тулы исеме — Микела́нджело де Франче́ско де Нери́ де Миниа́то де́ль Се́ра и Лодо́вико ди Леона́рдо ди Буонарро́ти Симо́ни, (итал. Michelangelo di Francesci di Neri di Miniato del Sera i Lodovico di Leonardo di Buonarroti Simoni); 1475—1564) — италия скульпторы, рәссамы, архитекторы, шағиры, аҡыл эйәһе. Ренессанс дәүеренең оҫтаһы.
Биография[үҙгәртергә | вики-тексты үҙгәртергә]
Микеланджело 1475 йылдың 6 мартында Капрезе ҡалаһының советнигы Лодовико Буонарроти ғаиләһендә тыуа. Бала сағы Флоренцияла үтә, һуңынан Сеттиньно ҡалаһына күсәләр.
1488 йылда иң яҡын дуҫы Франческо Граначчи кәңәше буйынса, атаһының ихтиярынан тыш художник Доменико Гирландайоның оҫтаханаһына өйрәнсек булып килә һәм унда бер йыл шөғөлләнә. Бер йылдан һуң, Флоренцияның хужаһы Лоренцо де Медичи ҡурсауында булған, скульптор Бертольдо ди Джованни мәктәбенә күсә.
Медичи Микеланжелоның һәләтле булыуын таный һәм уны яҡлай. Микеланжело бер ни тиклем ваҡыт Медичи һарайында йәшәй. 1492 йылда Мидичи үлгәс Микеланжело өйөнә ҡайта.
1496 йылда кардинал Рафаэлле Риарио Микеланжело мәрмәрҙән эшләгән "Купидон"ды һатып ала һәм рәссамды Римгә эшкә саҡыра.
Микеланжело 1496 йылда Римдә вафат була. Үлер алдынан үҙенә хас баҫалҡылыҡ менән «Йәнемде аллаға, кәүҙәмде ергә, мөлкәтемде туғандарыма бирәм» тигән васыят ҡалдыра.
Даһи Микеланжело Ренессанс сәнғәтендә генә түгел, артабанғы бөтә донъя мәҙәниәтендә эҙен ҡалдырҙы. Уның эшмәкәрлеге ике ҡала — Флоренция һәм Рим менән бәйләнгән. Был оҫтаның ғәҙәти булмаған нәфислек, күп яҡлы һын, аңлайышлы һәм көслө итеп әүәләп эшләгән һынлы сәнғәтендә һиҙелә.
Флоренцияла Микеланжело Яңырыу дәүеренең үлемһеҙ өлгөһө, күп быуаттар буйы кеше һынының эталоны булған —«Давид» статуяһын (1501—1504), Римдә тәүгеләрҙән булып үлгән кешенең кәүҙәләнешен башҡарған «Пьета» (1498—1499) композицияһын әҫәр итә. Әммә үҙенең ғәйәт ҙур ниәттәрен һынлы һүрәттә тормошҡа ашыра. Рим папаһы Юлий II заказы буйынса Сикстин капеллаһының (Ватикандағы сиркәү) түшәмен биҙәй (1508—1512). Донъя яралыу көнөнән алып туфан ҡалҡыу көнөнә тиклем Библия тарихын сағылдырған рәсемдә зоо кеше һыны һүрәтләгән. 1534—1541 йылдарҙа шул уҡ Сикстин капеллаһы стенаһында папа Павел III өсөн драматизм менән тулы «Ҡиямәт көнө» фрескаһын (балсыҡ стенаға төшөрөлгән һүрәт) эшләй. Римдә Изге Петр соборы һәм Капитолия майҙанындағы Микеланжело архитектуралары үҙенең матурлығы һәм бөйөклеге менән таң ҡалдыра.
Шиғри әҫәрҙәре[үҙгәртергә | вики-тексты үҙгәртергә]
Беҙҙең көндәрҙә Микеланджело статуялар һәм асыҡ фрескалар авторы булараҡ билдәле. Билдәле рәссамдың һоҡландырғыс шиғырҙар ҙа яҙғанын һирәктәр генә белә.
Шиғри һәләте ғүмеренең аҙағында ғына асыла. Уның ҡайһы бер шиғырҙары үҙе йәшәгәндә үк көйгә һалына һәм халыҡ араһында танылыу яулай, әммә уның сонет һәм мадригалдары тик 1623 йылда ғына баҫылып сыға. Беҙҙең көндәрге тиклем Микеланджелоның 300-ге яҡын шиғыры һакланған.
Микеланджелоның ижадын немец яҙыусыһы Вильгельм Ланг өйрәнә, был темаға ул 1861 йылда диссертация яҡлай.[1].
Билдәле эштәре[үҙгәртергә | вики-тексты үҙгәртергә]
- «Давид». Мәрмәр. 1501—1504. Флоренция, Нәфис сәнғэт академияһы.
- Күтәрмә янында Мадонна. Мәрмәр. 1491. Флоренция, Буонарроти музейы.
- Кентаврҙар көрәше. Мәрмәр. 1492. Флоренция, Буонарроти музейы.
- «Пьета». Мәрмәр. 1498—1499. Ватикан, Изге Петр соборы.
- Мадонна йәш бала менән. Мәрмәр. 1501. Брюгге, Нотр-Дам сиркәүе.
- Мадонна Таддеи. Мәрмәр. 1502—1504. Лондон, Сәнғәт академияһы.
- Апостол Матфей. Мәрмәр. 1506. Флоренция, Нәфис сәнғэт академияһы.
- Мадонна Дони. 1503—1504. Флоренция, Уффици галереяһы.
- Мадонна Питти. 1504—1505. Флоренция, Барджелло.
- Моисей. 1515. Рим, Сан Пьетро ин Винколи сиркәүе.
- Медичи төрбәһе. 1542—1545. Рим, Сан Пьетро ин Винколи сиркәүе.
- Үлеп барыусы ҡол. Мәрмәр. 1513. Париж, Лувр.
- Сикстин капеллаһы түшәмен биҙәү. Ватикан.
- Әҙәм яралыуы
- Мадонна. Флоренция, Медичи Капеллаһы. Мәрмәр. 1521—1534.
- Лауренциана китапханаһы. 1524—1534, 1549—1559. Флоренция.
- «Ҡиямәт көнө». Сикстин капеллаһы. 1535—1541. Ватикан.
- Бөгәрләнгән малай. 153—-1534.Санкт-Петербург. Дәүләт Эрмитажы.
- Ҡул-аяҡтары киреп ҡаҙаҡланған Иисус Христос һыны.1497—1498. Испания, Монтсеррат монастыры.
Иҫкәрмәләр[үҙгәртергә | вики-тексты үҙгәртергә]
- ↑ Lang, Wilhelm. Michel Angelo Buonarroti als Dichter. (нем.). Mäcken in Stuttgart . (1861). Тәүге сығанаҡтан архивланған 4 ноябрь 2012. 2 ноябрь 2012 тикшерелгән.
Әҙәбиәт[үҙгәртергә | вики-тексты үҙгәртергә]
- В. Д. Дажина Микеланджело. Рисунок в его творчестве. — М.: Искусство, 1987. — 215 с.
- Микеланджело. Поэзия. Письма. Суждения современников / сост. В. Н. Гращенков. — М.: 1983. — 176 с.
- Микеланджело. Жизнь. Творчество / Сост. В. Н. Гращенков; вступительная статья В. Н. Лазарева. — М.: Искусство, 1964.
- Ротенберг Е. И. Микеланджело. — М.: Искусство, 1964. — 180 с.
- Микеланджело и его время / Под ред. Е. И. Ротенберга, Н. М. Чегодаевой. — М.: Искусство, 1978. — 272 с. — 25 000 экз.
- Ирвинг Стоун Муки и радости. — М.: Художественная литература, 1971. — 760 с. — 150 000 экз.
- Wallace, William E. Michelangelo: Skulptur, Malerei, Archtektur. — Köln: DuMont, 1999. (Monte von DuMont)
- Tolnay K. Michelangelo. — Princeton: 1943—1960.
- Gilles Néret Michelangelo. — Köln: Taschen, 1999. — 96 с. — (Basic Art).
- Ромен Роллан «Жизнь Микеланджело»
Һылтанмалар[үҙгәртергә | вики-тексты үҙгәртергә]
- на artcyclopedia.com
- на wga.hu
- Жизнь и творчество, коротко
- Жизнеописание Микеланджело Буонарроти
- Поэзия Микеланджело в переводе А. М. Эфроса
- Жизнь и творчество
- Art Gallery — Микеланджело
- Микеланджело, Zoomable Paintings
- Микеланджело’s Paintings
- В архивах Ватикана найдена последняя работа Микеланджело (урыҫ.)
- 6 март көнө тыуғандар
- 1475 йылда тыуғандар
- Алфавит буйынса шәхестәр
- Италияла тыуғандар
- 18 февраль көнө вафаттар
- 1564 йылда вафаттар
- Римда вафат булғандар
- Алфавит буйынса рәссамдар
- Алфавит буйынса архитекторҙар
- Алфавит буйынса скульпторҙар
- XV быуат рәссамдары
- XVI быуат рәссамдары
- Италия рәссамдары
- Италия архитекторҙары
- Яңырыу дәүере рәссамдары
- Яңырыу дәүере архитекторҙары
- XV быуат архитекторҙары
- XVI быуат архитекторҙары
- Алфавит буйынса шағирҙар
- Италия шағирҙары
- XV быуат шағирҙары
- XVI быуат шағирҙары


text:
Күрше төбәктәрҙең башҡорттар Ҡоролтайҙары етәкселәре менән осрашыу үтте
Өфөлә, Бөтөн донъя башҡорттары ҡоролтайы Башҡарма комитетында Силәбе, Ырымбур өлкәләре, Татарстан Республикаһының башҡорттар йәмәғәт ойошмалары етәкселәре менән осрашыу үткәрелде. Уны Башҡортостан Республикаһынан ситтә йәшәгән ватандаштар менән эшләү комиссияһы ойошторҙо. Осрашыуҙа Силәбе өлкәһенең Башҡорттар ҡоролтайы Башҡарма комитеты рәйесе урынбаҫары Флүза Ғайсина, Ырымбур өлкәһенең «Каруанһарай» башҡорттар ҡоролтайы Башҡарма комитеты рәйесе Рөстәм Ғәбитов, Татарстан Республикаһының Башҡорт милли-мәҙәни автономияһы Башҡарма комитеты рәйесе Фирҙәүес Бәширова, БР Мәғариф министрлығының баш белгесе Динә Шәрипова, халыҡ-ара һәм республика конкурстары лауреаты, Ш.Бабич исемендәге Дәүләт премияһы лауреаты Минлеғәфүр Зәйнетдинов, Бөтөн донъя башҡорттары ҡоролтайы Башҡарма комитетының Ватандаштар менән эшләү комиссияһы рәйесе урынбаҫары Римма Сөләймәнова, Бөтөн донъя башҡорттары ҡоролтайы Башҡарма комитетының төбәктәр менән хеҙмәттәшлек буйынса баш белгесе Азамат Сөләймәнов, шулай уҡ күрше төбәктәрҙән килеп Башҡортостан вуздарында уҡыған студенттар һәм Ғ. Әлмөхәмәтов исемендәге Республика гимназия-интернаты уҡыусылары ҡатнашты.
— Беҙҙең эштә ватандаштарыбыҙҙың мәғариф өлкәһендә, шулай уҡ башҡорт телен өйрәнеүгә ҡыҙыҡһыныуын белеү бик мөһим. Һеҙ 2011 йылда ҡайһы юғары һәм урта махсус уҡыу йорттарына уҡырға инергә мөмкин булыуын, уҡырға инеү ҡағиҙәләрен һәм быйыл Башҡортостан Республикаһынан ниндәй тәҡдимдәр буласағы, профессия йүнәлеше биреү эше үткәреләме-юҡмы һәм Башҡортостан мәғариф учреждениеларының эшмәкәрлеген яҡтыртыу буйынса берҙәм мәғлүмәт үҙәге ҡасан ойоштороласағы хаҡында белергә тейешһегеҙ , — тип билдәләне Азамат Сөләймәнов. – Беҙгә республикала белем алыусы балалар менән асыҡтан-асыҡ эскерһеҙ һөйләшеү бик мөһим.
Осрашыуҙа башҡорт милли мәҙәниәтен үҫтереүгә, мәғариф һәм мәҙәниәт өлкәһендә төбәктәр менән хеҙмәттәшлекте киңәйтеүгә йүнәлтелгән киң саралар ойоштороуға ҡағылышлы мәсьәләләр тикшерелде.
Осрашыу аҙағында Минлеғәфүур Зәйнетдинов ҡумыҙҙа уйнау буйынса оҫталыҡ класы үткәрҙе. Был милли музыкаль ҡоралда уйнау оҫтаһы башҡорт көйҙәрен уйнап ҡына ҡалманы, башҡорт ҡумыҙының тарихы тураһында ла һөйләне, төрлө халыҡтарҙың ҡумыҙҙарын да күрһәтте.
Азамат Сөләймәнов Бөтөн донъя башҡорттары ҡоролтайы Башҡарма комитеты исеменән осрашыуҙа ҡатнашыусыларҙың барыһына ла иҫтәлекккә бүләктәр тапшырҙы.


text:
Башҡортостанда быйыл да хәрби-ватансылыҡ йәйләүҙәре уҙа
Башҡорт Йәштәр Иттифағының йыл һайын хәрби-ватансылыҡ йәйләүҙәрен ойоштороуы ғәҙәти хәл. Быйыл да улар бындай саралар үткәрә. Бының тураһында беҙгә Башҡорт Йәштәр Иттифағының рәйесе вазифаларын башҡарыусы Флорид Багаев һөйләп китте.
Флорид Багаев әйтеүенсә, быйыл хәрби-ватансылыҡ йәйләүе май айында Өфөгә яҡын Таптыҡ ауылы янында уҙғарылған. Был йәйләүҙә ҡатнашҡан ағзаларҙың һаны һуңғы алты йыл менән сағыштырғанда иң күбе булған. Унда иллеләп яңы ҡабул ителгән ағзалар менән барыһы бергә йетмешләп кеше йыйылған.
Был төрлө саралар, беренсенән, йәштәр өсөн сәләмәт тормош пропагадһы, икенсенән, ҙур тормош тәжрибәһе, һәм бер береһе менән аралашыу, яңы дуҫтар табыу мөмкинлектәрен аса. Флорид Багаев әйтеүенсә, балаларҙың күбеһе шул тиклем йәйләү тормошона өйрәнә һәм ярата, хатта һуңынан өйҙәренә ҡайтҡылары ла килмәй тора.
Шулай уҡ быйыл оҙаҡламай июль айында Башҡорт Йәшәтәр Иттифағы тағы ла бер йәйләү үткәтә. Быныһы инде һәр йыл уҙғарыла торған традицион сара. Ул Баймаҡ районында “Башҡорт” милли йәйләү урынында үткәреләсәк. Был ҙур сарала йөҙгә яҡын бала ун көн буйы йәйләүҙә йәшәйәсәк. Был сара махсус рәүештә йәтим,атаһы йә инәһе булмаған, йә насар тәъмин ителгән ғаиләләр балалары өсөн ойоштороласаҡ. Уларға поварҙар ашарға бешереп, улар өсөн төрлө уйындар һәм ярыштар үткәреләсәк.
Бындай сараларҙы Башҡорт Йәштәр Иттифағы 90-сы йылдарҙан бирле ойоштороп килә һәм ул төрлө ҡаршы фекерҙәр уята торғайны. Ҡайһы бер татар һәм урыҫ ойошмалары уларҙы һуғышсылар әҙерләүҙә, Чечня менән бәйләнештә ғәйепләй ине. Әммә Флорид Багаев әйтеүенсә, хәҙерге ваҡытта йәйләүҙәрҙең йүнәлеше - башҡорт йәштәрендә ватансылыҡ хистәре тәрбиәләү, шул уҡ ваҡытта үҙ-үҙҙәрен яҡлау һәм сәләмәт томошто пропагандалау.


text:
Йәрмәкәйҙәр үҙҙәренең район үҙәге менән ғорурлана һәм уны тағы ла күркәмерәк итергә тырышасаҡ
«2011 йылда Башҡортостан Республикаһының иң төҙөк ҡала (ауыл) биләмәһе» республика конкурсы йомғаҡтары буйынса 10 меңдән кәмерәк халҡы булған ауыл биләмәләре араһында Йәрмәкәй ауыл биләмәһе беренсе урын алды.
«Башинформ»ға Йәрмәкәй районы хакимиәте хеҙмәткәре Флорида Шакированың хәбәр итеүенсә, район үҙәген төҙөкләндереүгә ауыл биләмәһендә ҙур иғтибар бирелә. Атап әйткәндә, былтыр бында күп фатирлы йорттарҙа ремонт үткәрелгән, халыҡты транспорт менән ташыу ойошторолған, балалар майҙансыҡтары төҙөкләндерелгән.
Йәшелләндереү эштәре менән йәрмәкәйҙәр айырыуса ғорурлана. Былтыр юл буйына 7 мең ағас ултыртылған, өҫтәүенә, уларҙы кәртәләп тә алғандар. Йыл һайын яҙҙан көҙгә тиклем район үҙәге сәскәләргә күмелә – һуңғы йылдарҙа хакимиәт клумбалар, түтәлдәр, урамдар һәм юлдарҙы ҡарауҙы урындағы предприятие һәм ойошмаларға йөкмәтә. Ошо рәүешле тораҡ пункттың бер мөйөшө лә иғтибарһыҙ ҡалмай, ҡый үләндәрен сабыу, биләмәне сүп-сарҙан таҙартыу эштәре лә ваҡытында башҡарыла.
Бындай тәртип булдырыу өсөн халыҡтың аңлауы, ярҙам итеүе лә мөһим. Ауыл биләмәһе хеҙмәткәрҙәре йыл һайын халыҡ менән йыйылыштар үткәрә, унда шәхси ярҙамсы хужалыҡтарҙа мал тотоу ҡағиҙәләре, янғын хәүефһеҙлеген күҙәтеү һәм төҙөкләндереү кеүек өс мәсьәләне күтәрә. Ошонда уҡ экологик айлыҡтар иғлан ителә, айлыҡ барышында ҡаты көнкүреш ҡалдыҡтары полигонына сүп-сар бушлай сығарып түгелә. Үҙ ваҡытында ауыл хакимиәте менән ойошторолған сүп-сарҙы ихаталар буйлап йыйыу практикаһы ла тораҡ пункттың эргә-тирәһен таҙа тотоу эштәрен яйға һалған.
Район үҙәгендә «Таҙа яр» экологик акцияһын ойоштороу ҙа матур йолаға әүерелгән, унда бөтә ауыл халҡы әүҙем ҡатнаша. Ауыл шишмәләр эргәһен төҙөкләндереү маҡсатында үткәрелгән «Таҙа һыу» акцияһынан да ситтә ҡалмай. Ойошмалар шишмәләрҙең эргә-тирәһен ҙур тырышлыҡ менән төҙөкләндерә: инеш ярҙарын нығыта, һыу торбалары, шишмә янында ял итеү өсөн эскәмйәләр ҡуя. Артабан да улар «үҙҙәренең» инештәрен ҡарауһыҙ ҡалдырмай, уларға шефлыҡ итә.
«Һыу» темаһын дауам итеп, Йәрмәкәй ауылы янындағы ГЭС территорияһын төҙөкләндереү тураһында ла әйтеп китергә кәрәктер. Халыҡ үтенесе буйынса бында һыу инеү өсөн майҙансыҡ булдырылған, күпер төҙөлгән, пляжға йылға ҡомо килтереп түшәлгән. Былар барыһы ла халыҡты шатландыра, әлбиттә, ә республика конкурсында еңеү йәрмәкәйҙәрҙе тағы ла яңы бейеклектәр яулауға дәртләндерәсәк.


text:
Бөрйән районында иң яҡшы башҡорт теле һәм әҙәбиәте уҡытыусыһы билдәләнде
Бөрйән районының Мәҙәниәт һарайында «Башҡорт теле һәм әҙәбиәте уҡытыусыһы- 2013» конкурсының финалы үтте.
Иң яҡшы уҡытыусы исеменә Иҫке Собханғол, Әбделмәмбәт, Ырғыҙлы, Байназар һәм Аҫҡар ауылы педагогтары көс һынашты. Район хакимиәтенең мәғлүмәт-аналитика бүлегенән хәбәр итеүҙәренсә, бәйгелә ҡатнашыусыларҙың барыһы ла яҡшы әҙерләнгән. Һөҙөмтәлә Байназар урта дөйөм белем биреү мәктәбе уҡытыусыһы Рәсимә Баязитова еңеүсе тип танылды.
Ойоштороусылар билдәләүенсә, конкурста ҡатнашыу уҡытыусының шәхси һәм профессиональ үҫешенә булышлыҡ итеп кенә ҡалмай, ә барлыҡ коллективтың үҫешенә йоғонто яһай, сөнки һәр ҡатнашыусыға ярышҡа әҙерләнергә бөтә коллектив ярҙам итә.


text:
Төрөк теле
Төрөк теле, (төрөксә — Тürk dili, Türkçe, Türkiye Türkçesi), уғыҙ төркөмөнә ҡараған төрки телдәренең береһе. Төркиәнең дәүләт теле. Кипр Республикаһында грек теле менән бер рәттән дәүләт теле булып тора. Әҙәби төрөк теле истанбул диалектына нигеҙләнә. 1928 йылға тиклем ғәрәп яҙыуы, унан һуң латин хәрефтәре ҡулланыла.
Әҙәби төрөк теле X—XI быуаттарҙа Анатолия ярымутрауына үтеп ингән уғыҙ-сәлжүк ҡәбиләләре йоғонтоһонда формалаша. Элек уны ғосманлы теле тип йөрөткәндәр. Ғосманлы осорон өс осорға бүлеп йәрәтәләр.
- Иҫке ғосманлы осоро — XII-XV быуаттар.
- Иҫке ғосманлы осоро — XV-XIX быуаттар.
- Иҫке ғосманлы осоро — XIX-XX быуаттар.
Беренса осорҙа ғәрәп-фарсы телдәре йәғәонтоһонда үҫә. Икенсе осорҙа әҙәби телгә ғәрәп-фарсы телдәренән ингән һүҙҙәр 90 проценттан артып китә. Был әҙәби тел һәм һөйләү теле араһында һур ғына айырмалыҡтар булыуына килтерә. Өсөнсө осорҙа ғәрәп-фарсы һүҙҙәренән арыныу, төрөк һүҙҙәре менән алыштырыу, әҙәби тел менән һөйләш телен яҡынайтыу мәмкинлектәрен ҡарайҙар[1]
Лексик, фонетик һәм синтаксис яҡтан тәрәк теленә иң яҡын телдәр Молдавия, Румыния һәм Болгарияла таралған гагауз теле булып тора һәм (гагауз һәм балҡан-гагауз телдәре), ҡырым татарҙары теленең көньҡ диалекты.Әзербайжан теле әҙәби төрөк теленә яҡын[2]
Йөкмәткеһе
Төрөк алфавиты[үҙгәртергә | вики-тексты үҙгәртергә]
Төрөк әлифбәһендә 29 хәреф: a b c ç d e f g ğ h ı i j k l m n o ö p r s ş t u ü v y z. Шул иҫәптән 6 төрөк(ğ,ü,ş,i,ö,ç).
Төрөк әлифбаһы — хәҙерге төрөк алфавиты. 1928 йылда Мостафа Кәмал Ататөрк менән индерелә.
Граматикаһы[үҙгәртергә | вики-тексты үҙгәртергә]
Төрөк теле агглютинатив теле.
Интонация һәм баҫым[үҙгәртергә | вики-тексты үҙгәртергә]
Интонация һәм баҫым башҡорт теле менән оҡшаш.
Сингармонизм[үҙгәртергә | вики-тексты үҙгәртергә]
Төрөк теле аффикстары[үҙгәртергә | вики-тексты үҙгәртергә]
- - dır, -dir, -dur, - dür,- tır, tir, - tur, - tür (-дыр, дир, -дур, -дүр, -тир, -тур, -түр).
Киҫәксәләр[үҙгәртергә | вики-тексты үҙгәртергә]
- -mı
Морфология[үҙгәртергә | вики-тексты үҙгәртергә]
миҫал:
Uçurtmayı vurmasınlar. Осар йыланды бәрмәһендәр
Ошо һөйләмде бүлергә мөмкин: Uçurtma-yı vur-ma-sın-lar. «Осоу йылан — уны бәреү-юҡ- шулай булһын -улар.»
- Türkleştiremediğimizlerdensinizdir. —
- Afyonkarahisarlılaştıramadıklarımızdan mısınız?
bahçe-de (баҡсала), lokanta-da (ресторанда).
dişçi + niz — dişçiniz « һеҙҙен теш табипы »,
köprü + nüz — köprünüz «һеҙҙен күпер»
Һүҙҙәр һәм һөйләмдәр[үҙгәртергә | вики-тексты үҙгәртергә]
iki masa ve üç sandalye getır. Ekmek kes.
Ики маса ве юч сандалье гетир. Экмек кес.
Ике өҫтәл һәм өс ултырғыс килтер. Икмәк киҫ.
Арауыҡта йөрөү һүҙҙәре[үҙгәртергә | вики-тексты үҙгәртергә]
- ön – өн, кеше алдынан арауыҡ
önüne bak! — аяҡ алдынан ҡара!
Төрөк телдә ай исемдәре[үҙгәртергә | вики-тексты үҙгәртергә]
- Ocak ғинуар
- Şubat февраль
- Mart март
- Nisan апрель
- Mayıs май
- Haziran июнь
- Temmuz июль
- Ağustos август
- Eylül сентябрь
- Ekim октябрь
- Kasım ноябрь
- Aralık декабрь
Төрөк халыҡ мәҡәлдәре[үҙгәртергә | вики-тексты үҙгәртергә]
Aç ayı oynamaz. – Ас айыу уйнамаҫ.
Allah gumuş kapıyı kaparsa, altı kapıyı açar. - Алла көмөш ишекте япһа, алтын ишекте асыр.
Aç tavuk kendini arpa ambarında sanır. - Ас тауыҡ үҙен арпа амбарында (тип) һанар.
Açık yaraya tuz ekilmez. - Асыҡ яраға тоҙ түгелмәҫ.
Практик транскрипцияһы[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Зәйнуллина Г.Д. Төрөксә-башҡортса һүһлек. - Өфө. Башҡортостан «Китап» нәшриәте. 1996. -184 бит. ISNB 5-295-01920-9


text:
Фото:
Эштән сығарылған һатыусыны урынына кире ҡайтарҙылар
Фото:
Өфөлә йәшәүсе 51 йәшлек ҡатын баш ҡаланың Совет район суды ҡарары менән эшенә ҡайтарылды. Ҡатын үҙен РФ Хеҙмәт кодексының 81-се статьяһы 7-се пункты буйынса – ышанысты юғалтҡан өсөн эш биреүсенең хеҙмәт договорын өҙөүе – эштән сығарғандан һуң судҡа мөрәжәғәт итә. Ҡатын фирма магазинында һатыусы булып эшләй, матди яуаплы кеше, һәм хужа уны өс мең һумдан ашыу аҡса етмәүҙә ғәйепләй. Бынан тыш, ул уны ҡаймаҡҡа һыу ҡушыуҙа ла ғәйепләй — был продукт уның магазинында һатылған.
Әммә суд, прокурорҙың фекерен иҫәпкә алып, тап ошо һатыусының ғәйебенә күрһәтеүсе тәғәйен факттарҙы тапманы. Шуға күрә уның эшенә ҡайтарыу, мәжбүри прогул ваҡытындағы эш хаҡын һәм әхлаҡи зыянды компенсациялау тураһындағы дәғүәһе ҡәнәғәтләндерелде. Ә бына ҡатындың дарыуҙарға тотонған аҡсаһын ҡайтарыу тураһында дәғүәһен кире ҡағалар: уның хроник сире эштәге хәлдәр менән бәйле булыуын иҫбатлаусы дәлилдәр булмай, тип хәбәр иттеләр БР Прокуратураһы матбуғат хеҙмәтенән.


text:
Башҡортостан уҡыусылары Бөйөк Еңеүгә арналған иншалар конкурсында ҡатнаша ала
ӨФӨ, 2015 йыл, 29 ғинуар. /«Башинформ» мәғлүмәт агентлығы, Арина Рәхимҡолова/.
Башҡортостан уҡыусылары Бөйөк Ватан һуғышында Еңеүҙең 70 йыллығын байрам итеүгә бағышланған иншалар конкурсында ҡатнашырға саҡырыла. Ижади бәйге «Ныҡлы ғаилә» федераль проекты сиктәрендә үтә. Ойоштороусылар әйтеүенсә, эштәр «Бөйөк Ватан һуғышы йылдарында минең ғаиләм» темаһына ҡабул ителә.
Конкурс патриотик тәрбиә биреү мәсьәләләрен, үҫеп килеүсе быуын араһында ветерандарға хөрмәт һәм ил өсөн ғорурлыҡ тойғоһон формалаштырыуға йүнәлтелгән.
Төбәк кимәлендәге ижади бәйге йомғаҡтары буйынса иң яҡшы биш эш авторҙарына бүләктәр тапшырыласаҡ. Еңеүселәрҙең иншалары Дәүләт Думаһында артабан презентациялау өсөн «Ныҡлы ғаилә» проектының федераль дирекцияһына ебәрелә.
Эштәр 28 ғинуарҙан 11 февралгә тиклем konkurs-ks.er@mail.ru электрон почтаһына ҡабул ителә.
Өҫтәмә мәғлүмәт өсөн телефон: (347) 273-17-85.


text:
Был transposh булыуы менән беҙ бик ғорурланабыз, етәксе һ. б. үрге стандарттар клонлаштырыу, тимәк, бездә хаталар юҡ беҙҙең программала тәьмин итеү. Әле, һеҙ ишеткән был хоҡуғы, ноль тапҡан багов. Ай-һай – бар проблема түгел, башҡа кешеләр ошамаан, етәксе һ. б. һәм улар, ысынлап та ла, хаталар бар, уларҙы кодтар. Шулай булғас, әгәр һеҙ асылған transposh һәм нәрсәдер дөрөҫ эшләмәй, бар, бәлки, хата WordPress, йәки хата темаһына һеҙ используете, йәки конфликт менән башҡаларға плагин, йәки запас jQuery, йәки һеҙ әле используете Интернет Эксплорер 2 йә был нимә менән бәйле әсәй һинең, йәки уның әсәй, йәки уны өләсәй, йәки беренсе ячейки итәһем ҡасан булһа тормошта барлыҡҡа килгән. Ул беркасан ла безне! беркасан ла!
Әгәр ниндәй ҙә булһа эшләй алмай һәм һеҙ сообщи безгә шул хаҡта, беҙ шунда уҡ табырға, кемделер башҡа обвинить, һәм ҡайһы ваҡыт, ҡасан яҡшы настроение, ғөмүмән, беҙ әллә ниндәй код нәмә алмаһын өсөн, кешеләрҙең хаталар, бөтә кешеләрҙе.
Был релиз береһе булған елизов, берҙән-бер яңы үзенсәлеге өҫтәрәк ҡушыла урынлаштырыу мөмкинлеге комментарий телдәрҙе интерфейсы хакимлығы (әгәр кемдер урнаштырылды " испанский шул уҡ ваҡытта, дөрөҫөн әйткәндә һеҙҙең күҙәтеү сайтты инглиз телендә йәки киреһенсә) .
Был остальным был релиз:
- Мөмкин тере кеше тәржемәләре тупланған резерв копирование шаблон буйынса
- Исемлектәре телдәр ҡулланыла торған " булып Ала фиксированный һәм күп читаем
- Улусына йөкләнеше өсөн северной java-скрипты
- Хуплай , символды разбор (Уның да апту, ысынлап та ла!)
- Тағы бер ҡат ярҙам cors Аякс етәксе һ. б. (Кроссы Происхождения Аякс)
- Тырышығыз итеп яһарға lazyloader нагрузка дөрөҫ контекстында
- Төнәтергә иҫәп-хисап пактно күсереү аҡса күсереү күләмен алмаһын өсөн, артыҡ ҙур Google өсөн
- Төнәтергә килгәс, ике jQueryUI индерелгән версияһы, дөйөм алғанда, өсөн, WordPress 3.2.х
- Исправлено бөтөрә виджет [Йоҡа тар таҡта] ул иде гласный билдәләп үткәнсә, Филипп Trauring
- Төнәтергә эшләмәүсе сайттары кулланыусылар өсөн хезмәтенә файҙаланыусы функци виджет туранан-тура


text:
Салауат районында чиновникка граждандар менән насар эшләгән өсөн штраф һалына
Салауат районында прокуратура хеҙмәткәрҙәре тикшереү барышында граждандарҙың мөрәжәғәттәрен ҡарау тураһында закондарҙың боҙолоуын асыҡлай. Быйыл июлдә урында йәшәүсе бер ҡатын ер участкаһы биреүҙәрен һорап ғариза яҙа. Хакимиәттән мөрәжәғәт республика Ер һәм милек мөнәсәбәттәре министрлығының мөлкәт менән идара итеү территориаль комитетына ебәрелә.
Был учреждение етәксеһе, законды боҙоп, мәсьәләне тейешенсә 30 көн эсендә хәл итмәй һәм ғариза биреүсегә яуап бирмәй. «Шуның менән бәйле район прокуратураһы етәксегә ҡарата административ эш ҡуҙғата, уны ҡарау һөҙөмтәләре буйынса етәксегә биш мең һум күләмендә штраф һалына. Прокурор тикшереүенән һуң Комитет ҡатындың мөрәжәғәтен ҡарай һәм уны ер участкаһы биреү өсөн иҫәпкә ҡуя», — тип хәбәр иттеләр республика прокуратураһы матбуғат хеҙмәтенән.


text:
Фото:
Благовещенда полиция һәм ҡала халҡы юғалған ҡыҙҙы эҙләй
Фото:
Благовещен ҡалаһы һәм районы буйынса Эске эштәр бүлеге хеҙмәткәрҙәре юғалған ҡыҙҙы эҙләй. Ата-әсәһе туғыҙ йәшлек Дарья Асееваны 30 майҙа юғалтҡан. Кисен ҡыҙ урамға уйнарға сыға һәм кире әйләнеп ҡайтмай. Туғандары Дашаны эҙләргә тотона, әммә һөҙөмтәһеҙ.
Әлеге ваҡытта баланы эттәр менән полицияның 50 хеҙмәткәре эҙләй. Полицейскийҙарға үҙ теләге буйынса 60-тан ашыу Благовещен гражданы ярҙам итә. Улар бергәләп ҡала тирәһендәге урманды тикшерә.
Дарья көл төҫөндәге лосина, ҡыҫҡа еңле аҡ футболка, капюшонлы еңһеҙ ҡыҙыл көртөй кейгән булған, аяғында ҡара туфли. Сәстәре һоро, буйы 140 см, күҙҙәре асыҡ һоро, эйәгендә миңе бар.
БР буйынса Эске эштәр министрлығы баланың ҡайҙа булыуы хаҡында ниндәй ҙә булһа мәғлүмәте булған кешеләрҙең барыһын да полиция бүлектәренә хәбәр итеүҙәрен йәки 128 һандары буйынса ышаныс телефонына шылтыратыуҙарын һорай.


text:
АҠШ ауыл хужалығы департаменты
АҠШ ауыл хужалығы департаменты (ингл. United States Department of Agriculture) — АҠШ Хөкүмәтенең ауыл хужалығы буйынса башҡарма федераль органы.
Ойошманың кредиттарҙы биреү ваҡытында афро-американецтарҙы дискриминациялау тураһында тәнҡит бар.
Мәҫәлән хәҙерге көндә АҠШ-та 100 фермерҙан — 1-әү — афроамериканлы. 1920 йылдарҙа пропорция шулай булған: 8 фермерҙан 1 афроамериканлы[1].
Иҫкәрмәләр[үҙгәртергә | вики-тексты үҙгәртергә]
- ↑ Martin, Washington Bureau, Andrew. USDA discrimination accused of withering black farmers - Chicago Tribune, Articles.chicagotribune.com (8 август 2004). 29 декабрь 2013 тикшерелгән.
Һылтанмалар[үҙгәртергә | вики-тексты үҙгәртергә]
- USDA.gov Рәсми сайты


text:
Ҡолаҡ менән яфаланған балаларға операция яһай башлайҙар
Рәсәй һаулыҡ һаҡлау министрлығының отоларингология ғилми-тикшеренеү үҙәге директоры Николай Дайхестың республикаға сәфәре барышында Өфөлә үҙәктең филиалын асыу мөмкинлектәре тикшерелгәйне.
Үҙәк филиалының поликлиникаһы баш ҡаланың элекке 15-се дауахананың поликлиникаһында, ә стационар бүлектәр республика клиник балалар дауаханаһында, Ҡыуатов исемендәге һәм 21-се дауаханаларҙа урынлашасаҡ.
Башҡортостан президенты ошо мәсьәлә буйынса Николай Дайхес менән осрашҡанда, төбәктәрҙә заманса медицина учреждениелары булырға тейеш. Барыһы ла дауаланыу өсөн Мәскәүгә йөрөй алмай тигәйне.
Өфөләге үҙәктә Иҙел буйы һәм Урал федераль округтарынан пациенттар ҙа хеҙмәтләндереләсәк.


text:
Төрки телдәр
Төрки телдәр — Алтай макро-ғаиләһенә ингән ҡәрҙәш телдәр ғаиләһе; Азияла һәм Көнсығыш Европала киң таралған. Төрки телдәрҙә өлкән майҙанда — Көнсығыш Себерҙәге Лена йылғаһынан алып Урта диңгеҙҙең көнсығыш ярҙарына тиклем — һөйләшәләр.
Дөйөм һөйләшеүселәр һаны — 157 меңдән ашыу.
Төрки тәүтел Көньяҡ Себерҙә һәм Алтайҙа б.э.т. I быуатта барлыҡҡа килгән, тип һанала. Ғәҙәти рәүештә төрки телдәр Алтай макро-ғаиләһенә индерелә, әммә һуңғы ваҡытта һайһы бер тюркологтар (төрки тел белгестәре) быны шикле һанай. Алтай макро-ғаиләһе эсендә төрки телдәр монгол телдәренә оҡшашлыҡ күрһәтә.
Үҙ сиратында Уғыҙ, Ҡыпсаҡ, Ҡарлуҡ , Көньяҡ Себер, Яҡут, Болғар төркөмдәренә бүленә.
Уғыҙ төркөмө: Төрөк, Төрөк-месхетин, Гагауз, Әзербайжан, Ирандың төрки ҡәбиләләре телдәре, Шахсевендар, Кашкайҙар, Каджарҙар, Төрөкмән, Салар телдәре;
Ҡыпсаҡ төркөмө: Татар, Крәшен, Нағайбаҡ, Себер татар, Ҡырым татар, Башҡорт, Ҡарасай , Балҡар, Ҡарайым, Ҡырымсаҡ , Ҡумыҡ теле, Нуғай, Ҡаҙаҡ, Ҡарағалпаҡ, Ҡырғыҙ;
Ҡырым татарҙарының Ҡырым утрауының көньяҡ өлөшендә йәшәгәндәре уғыҙ төркөменә кергән диалектта һөйләшә.
- Ҡарлуҡ төркөмө
- Үзбәк, Уйғыр, Эйну;
- Көньяҡ Себер төркөмө
- Алтай, Телеут, Чулым (урыҫса), Шор, Хакас, Тыва, Тофа, Юйгу;
- Яҡут төркөмө
- Саха (Яҡут), Долгандар теле;
- Булғар төркөмө
- Сыуаш.
Был мәҡәлә тәү башлап Интернаттағы «Народы и религии мира»[1] сайты мәғлүмәттәренән сығып төҙөлдө.


text:
Башҡортостанда Мәҙәниәт йылын киң мәғлүмәт сараларында иң яҡшы яҡтыртыуға конкурс иғлан ителде
Башҡортостандың Матбуғат һәм киң мәғлүмәт саралары агентлығы Мәҙәниәт министрлығы һәм республиканың Журналистар союзы менән берлектә Рәсәй Федерацияһында һәм Башҡортостан Республикаһында Мәҙәниәт йылын киң мәғлүмәт сараларында иң яҡшы яҡтыртыуға конкурс иғлан итә.
Конкурсҡа киң мәғлүмәт сараларында 2014 йылдың 1 ғинуарынан алып 1 ноябренә тиклем осорҙа баҫылған материалдар ҡабул ителә. Материалдарҙың иҫәбе сикләнмәгән. Улар ағымдағы йылдың 10 ноябренә тиклем ҡабул ителәсәк.
Конкурс еңеүселәре республика киң мәғлүмәт саралары баҫмалары, ҡала, берләштерелгән һәм район матбуғат баҫмалары һәм электрон киң мәғлүмәт саралары (интернет баҫма, телевидение, радио) араһында билдәләнәсәк.
Тулыраҡ – БР Матбуғат һәм киң мәғлүмәт саралары агентлығы сайтында.


text:
Рөстәм Хәмитов эске эштәр органдары хеҙмәткәрҙәрен һөнәри байрамдары менән ҡотланыФото: Олег Яровиков
Рөстәм Хәмитов эске эштәр органдары хеҙмәткәрҙәрен һөнәри байрамдары менән ҡотланы
Рөстәм Хәмитов эске эштәр органдары хеҙмәткәрҙәрен һөнәри байрамдары менән ҡотланыФото: Олег Яровиков
ӨФӨ, 2015 йыл, 11 ноябрь. /«Башинформ» мәғлүмәт агентлығы, Александр Смирнов/.
10 ноябрҙә «Башҡортостан» дәүләт концерт залында республика Башлығы Рөстәм Хәмитов Рәсәйҙең эске эштәр органдары хеҙмәткәре көнөнә арналған тантаналы йыйылышта сығыш яһаны. Төбәк етәксеһе Башҡортостан буйынса Эске эштәр министрлығы коллективын һөнәри байрамдары менән ҡотланы һәм Башҡортостандың дәүләт наградаларын тапшырҙы.
– Һеҙҙең хеҙмәтегеҙ йәмғиәт тормошонда ҙур әһәмиәткә эйә. Һеҙ енәйәтселеккә ҡаршы көрәштә алғы сафта, дәүләт мәнфәғәттәре һағында тораһығыҙ, хоҡуҡ тәртибен һәм граждандарыбыҙҙың именлеген тәьмин итәһегеҙ, – тине Рөстәм Хәмитов.
Республика Башлығы хоҡуҡ һаҡлау органдары хеҙмәткәрҙәренә Өфөлә ШОС һәм БРИКС саммиттары ваҡытында яҡшы эшләгәндәре өсөн рәхмәт белдерҙе.
Төбәк етәксеһе эске эштәр органдары алдында торған мөһим бурыстарҙы билдәләне. Улар араһында – хоҡуҡ боҙоуҙарҙы иҫкәртеү, иҡтисади енәйәттәргә ҡаршы көрәш, контрафактлы изделиеларҙы, сәнәғәт һәм алкоголле продукцияны, ялған дарыуҙарҙы законһыҙ етештереү һәм таратыуҙы туҡтатыу буйынса эште әүҙемләштереү.
– Экстремизмға ҡаршы тороу – өҫтөнлөклө йүнәлештәрҙең береһе. Ошо өлкәлә сараларҙы көсәйтеү Яҡын Көнсығыштағы хәлдәрҙең ҡатмарлашыуына, теракт хәүефенең артыуына бәйле. Киләсәктә лә уяу булырға, тыйылған ойошмаларҙың эшмәкәрлеген, йәштәрҙе өгөтләргә маташыуҙарын туҡтатырға кәрәк. Хоҡуҡ һаҡлау системаһының асыҡлығын тәьмин итеү, гражданлыҡ йәмғиәте институттары менән үҙ-ара эш итеүҙе нығытыу мөһим, – тип билдәләне Рөстәм Хәмитов.
Башҡортостан Башлығы һүҙҙәренсә, хоҡуҡ тәртибе хеҙмәткәрҙәре эшенең һөҙөмтәлелеген арттырыуға күп осраҡта республикала ғәмәлгә ашырылыусы хоҡуҡ һаҡлауға йүнәлтелгән маҡсатлы программалар булышлыҡ итә. Ошо арҡала һуңғы өс йылда эске эштәр органдары өсөн 100 автомобиль һатып алынған. Быйыл Октябрьскийҙа һәм Бишбүләктә эске эштәр бүлеге яңы бинаға күсте. Бәләбәйҙә һәм Белоретта полиция бүлектәренең административ биналарын төҙөүҙе финанслау башланған.
Сығыштың тулы стенограммаһы һәм бүләкләнеүселәр исемлеге республика Башлығының рәсми сайтында баҫылған.


text:
Фото:
«Башҡортостандың йыл уҡытыусыһы – 2010» конкурсының беренсе туры
Фото:
Өфөлә «Башҡортостандың йыл уҡытыусыһы – 2010» педагогик оҫталыҡ конкурсы дауам итә. Унда бөтәһе 120-нән ашыу кеше ҡатнаша. Төп ярышта еңеүсе менән бер рәттән, рус теле һәм әҙәбиәтенән, татар теле һәм әҙәбиәтенән иң яҡшы уҡытыусылар билдәләнәсәк. Беренсе тур сиктәрендә унда ҡатнашыусы педагогтар тәжрибә уртаҡлаша, асыҡ дәрестәр үткәрә, инновацион педагогик проекттары менән таныштыра. 10 апрелдә башланасаҡ икенсе этапҡа һәр конкурста 15-әр ярымфиналсы үтәсәк. Улар алдында мастер-кластар үткәреү, халыҡ алдында лекция менән сығыш яһау һәм дебаттарҙа ҡатнашыу бурысы тора.
Хәтерегеҙгә төшөрәбеҙ, быйылғы конкурс 20-се булып тора. БР мәғариф министры Зиннәт Аллаяров билдәләүенсә, конкурста ҡатнашыусыларҙың тәжрибәһе йылдан-йыл арта бара.
— Был конкурстар ысынлап та иң яҡшыларҙы асыҡларға мөмкинлек бирә, – тип таный жюри ағзалары. – Етмәһә, төрлө дисциплиналар педагогтары үҙ оҫталыҡтарын күрһәтә. Бынан тыш, быйыл ҡатнашыусылар араһында туғыҙ ир-егет булыуы ҡыуаныслы күренеш.
Еңеүселәрҙең исемдәре 13 апрелдә Мәжит Ғафури исемендәге Башҡорт дәүләт академия драма театрында үтәсәк ябыу тантанаһында иғлан ителәсәк.


text:
Республикалағы ужым баҫыуҙарының торошо хәүефләндермәй
Башҡортостанда ужым культуралары быйылғы һалҡын ҡышты ярайһы имен үткәрҙе. Ҡалын ҡар япмаһы арҡаһында сәсеүлектәр туңманы һәм әле лә тәрән йоҡола. «Башинформ» агентлығына БР Ауыл хужалығы министрлығының үҫемлекселектең прогрессив технологиялары бүлегенән хәбәр итеүҙәренсә, белгестәрҙең һығымталарын монолиттарҙы тикшереү ҙә раҫлай.
Хәтерегеҙгә төшөрәйек, февралдә республиканың төрлө райондарында ужым сәсеүлектәре монолиттары алынып, артабан уларҙың шытымдары үҫтерелде. Алынған мәғлүмәттәргә ярашлы, ужым культураларының 161 мең гектары бик яҡшы хәлдә. Был дөйөм майҙандың 24,5 проценты. 343,5 мең гектарҙағы сәсеүлектәр ҡәнәғәтләнерлек тип табылған (52%). Ә 152 мең гектарҙағы ужым торошо насар тип баһалана.
Белгестәр, яҙғыһын 121 мең гектарҙа ужым культураларын ҡайтанан сәсергә тура киләсәк, тип күҙаллай. Уҙған йылдар тәжрибәһен иҫәпкә алғанда, беҙҙең климат шарттары өсөн был ҙур юғалтыу түгел. Шул уҡ ваҡытта ужымды ҡайтанан сәсергә тура килгәндә 14 мең тонна күләмендә орлоҡ дефициты күҙәтелә. Әлеге мәлдә орлоҡтарҙың страховка фонды булдырыла.
Төп яҙғы сәсеү өсөн Башҡортостан аграрийҙары орлоҡтар менән тәьмин ителгән. Ике район – Йылайыр һәм Ғафури ғына был исемлеккә инмәй.


text:
1 июндә өфөләргә яңыртылған балалар баҡсаһы бүләк ителдеФото: Олег Яровиков
1 июндә өфөләргә яңыртылған балалар баҡсаһы бүләк ителде
1 июндә өфөләргә яңыртылған балалар баҡсаһы бүләк ителдеФото: Олег Яровиков
Өфөлә Иртыш урамында 50-се балалар баҡсаһын асыу Халыҡ-ара балаларҙы яҡлау көнөнә яҡшы бүләк булды. Шишәмбе, 1 июндә, уның хеҙмәткәрҙәре, тәрбиәләнеүселәре һәм ата-әсәләр менән был шатлыҡты Башҡортостан Президенты Мортаза Рәхимов уртаҡлашты. Был балалар баҡсаһы бинаһы 1957 йылда уҡ төҙөлгән һәм күптән инде санитар нормаларға ла, педагогик талаптарға ла яуап бирмәгән булған. 2007 йылдың апрелендә мәктәпкәсә балалар учреждениеларына талап артыу менән бәйле район һәм ҡала хакимиәте уны реконструкцияларға ҡарар итә.
180 урынға иҫәпләнгән балалар баҡсаһы бинаһының майҙаны өс мең квадрат метрға яҡын. Проект менән ике йәштән һигеҙ йәшкә тиклемге балалар өсөн һигеҙ төркөм, шулай уҡ ике ҡыҫҡа ваҡытҡа килтереү төркөмө (унда балалар көнөнә өс сәғәткә тиклем була ала) ҡаралған.
Балаларҙың үҫешен дефектологтар, логопедтар, педагог-психологтар күҙәтәсәк. Тәүге сабыйҙарҙы балалар баҡсаһы быйыл июлдә үк ҡабул итәсәк. Төркөмдәр комплектланған.
Яҡты иркен бүлмәләр, яңы мебель, инвентарь һәм уйынсыҡтар, музыка һәм спорт залдары, заманса йыһазландырылған физиотерапия кабинеты менән медицина блогы, тоҙ шахтаһы, аҙыҡ-түлек блогы – барыһы ла ентекле уйланылған. Баҡсаның территорияһы ла уңайлы итеп йыһазландырылған.
Балалар баҡсаһы мөдире Зөлфиә Мәҡсүтова әйтеүенсә, иң мөһиме, балалар үҙҙәрен өйҙәге кеүек тойһон.
Балалар республика Президентын матур театрлаштырылған тамаша менән ҡаршы алды. Мортаза Рәхимов, социаль мөһим объекттарҙы асыу республикала күптән инде яҡшы традицияға әйләнде, тип билдәләне.
Һуңғы биш йылда балалар баҡсаларында урындар менән тәьмин итеү проблемаһын хәл итеү өсөн байтаҡ эштәр башҡарылды. Был яңы балалар баҡсаһы һуңғы ваҡытта Өфөлә төҙөлгән 17-се мәктәпкәсә тиклемге балалар учреждениеһы. Өҫтәүенә, 12 балалар баҡсаһы мәктәпкәсә учреждениелар селтәренә ҡайтарылды. Быйыл тағы ике балалар баҡсаһы асыу планлаштырыла. Былар барыһы ла Башҡортостанда тыуым арта барыуын раҫлай. Мәҫәлән, республика баш ҡалаһында беренсе синыфҡа барыусылар һаны уҙған йыл менән сағыштырғанда мең балаға артты.
Мортаза Рәхимов яңы балалар баҡсаһы бинаһын ҡарап сыҡты, балалар менән аралашты, уларға бында оҡшаймы, тип ҡыҙыҡһынды. Ул аҙыҡ-түлек блогының йыһазланышы менән ҡәнәғәт ҡалыуын белдерҙе.


text:
Дмитрий Медведев төбәк хоҡуҡтарын киңәйтеүҙе яҡлап сығыш яһаны
Бөгөн Дәүләт Советының киңәйтелгән ултырышында ил Президенты Дмитрий Медведев төбәктәрҙең хоҡуҡтарын киңәйтеүҙе яҡлап сығыш яһаны. Уның фекеренсә, федераль бюджеттан йүнәлтелгән субсидия һәм субвенцияларҙы төбәктәр үрҙән артыҡ сикләүҙәрһеҙ үҙаллы файҙалана алырға тейеш.
— Бер нисә йыл эсендә төбәктәр һәм муниципалитеттар үҙаллы файҙаланасаҡ ресурстар күләмен ярайһы уҡ киңәйтергә тейешбеҙ, — тип белдерҙе ил Президенты. – Уны яҡынса бер триллион һумға арттырыу планлаштырыла.
Дмитрий Медведев бының күп төбәктәрҙең үҫешенә импульс бирәсәгенә ышана.


text:
Шишәмбе Республика көнөн ғәҙәти ял көндәренә ҡушырға мөмкинлек бирмәйәсәк
Быйыл Башҡортостанда Республика көнө шишәмбегә тура килә. Шуға күрә, биш көнлөк эш аҙнаһында булған ғәҙәти ике ял көнөнән тыш, республика халҡы шишәмбе, 11 октябрҙә лә, эшкә сыҡмаясаҡ.
РФ Хеҙмәт кодексының 95-се статьяһына ярашлы, дүшәмбе, 10 октябрҙә, эш оҙайлылығы бер сәғәткә ҡыҫҡартыла. РФ Хеҙмәт кодексының 120-се статьяһы нигеҙендә, йыллыҡ төп йәки өҫтәмә түләүле отпуск биргәндә ағымдағы йылдың 11 октябрь ял һәм байрам көнө отпускының календарь көндәренә индерелмәй, тип хәбәр иттеләр Башҡортостан Хеҙмәт һәм халыҡты социаль яҡлау министрлығының матбуғат хеҙмәтенән.


text:
Мохтаж ветерандар торлаҡ менән тьмин ителәсәк
Торлаҡ шарттарын яҡшыртыуға мохтаж Бөйөк Ватан һуғышы ветерандарының барыһы ла, шул иҫәптән һәләк булған һәм мәрхүм ветерандарҙың ғаилә ағзалары торлаҡ менән тәьмин ителергә тейеш.
1941-1945 йылдағы Бөйөк Ватан һуғышы ветерандарын торлаҡ менән тәьмин итеү тураһындағы РФ президенты Указына аныҡлыҡ индерелде. Төҙәтмәлә элекке 2005 йылдың 5 мартына тиклем иҫәпкә торғандарҙы ғына түгел, ә торлаҡ шарттарын яҡшыртыуға мохтаж бар инвалид һәм ветерандарҙы һәм мәрхүм (һәләк булған) ветерандарҙың, инвалидтарҙың ғаилә ағзаларын торлаҡ менән тәьмин итеүҙе тамамлау кәрәклеге хаҡында әйтелә. Ветерандарҙы һәм уның ғаилә ағзаларын торлаҡ менән тәьмин итеүҙең һуңғы көнөн билдәләгән (2010 йылдың 1 майы) күрһәтмә лә Указдан төшөп ҡалған.
БР Хеҙмәт һәм халыҡты социаль яҡлау министры урынбаҫары Наталья Алмаеваның “Башинформ”ға хәбәр итеүенсә, уҙған йылда федераль бюджет иҫәбенән Бөйөк Ватан һуғышының 393 ветераны торлаҡ менән тәьмин ителгән (2005 йылдан 2008 йылға ҡәҙәр 70 ветеран фатир алған). Тағы ла 35 ветеранға торлаҡ һатып алыуға таныҡлыҡ бирелгән, әле улар һатып аласаҡ торлаҡ бинаның вариантын һайланған, документтары рәсмиләштереү өҫтөндә. Министр урынбаҫары 2005 йылдың 1 мартына тиклем иҫәпкә торған ветеран һәм инвалидтарҙың, һәм уларҙың ғаиләләренең 2010 йылдың 1 майына тиклем торлаҡ менән тәьмин ителәсәген һыҙыҡ өҫтөнә алды.
Бынан тыш, әлеге ваҡытта Төбәктәр үҫеше министрлығы һорауы буйынса республиканың муниципаль район һәм ҡала округы хакимиәттәре торлаҡ шарттарын яҡшыртыуға мохтаж һәм 2005 йылдан һуң иҫәпкә баҫҡан ветерандар һәм инвалидтарҙың иҫәбен асыҡлай.


text:
Башҡортостандың атҡаҙанған матбуғат хеҙмәткәрҙәре сафы тулыланды
Башҡортостан Президенты Рөстәм Хәмитов Указдары менән «Башҡортостан Республикаһының атҡаҙанған матбуғат һәм киң мәғлүмәт хеҙмәткәре» исеме татар телендә сыҡҡан «Өмет» республика йәштәр гәзите редакцияһы корректоры Альзира Альбуринаға, БР «Ҡариҙел» редакция-нәшриәт комплексы дәүләт унитар предприятиеһының хаттар бүлеге мөдире Зөлфәрә Зариповаға, «Башҡортостан» телерадиокомпанияһы дәүләт унитар предприятиеһының радиотапшырыуҙар студияһы «Ашҡаҙар» ижади берләшмәһе етәксеһе Миләүшә Йәғәфәроваға бирелде.